text:
Һайлау участкалары ғәҙәттәгесә, 8 сәғәттә асылып 20 сәғәткә тиклем эшләйәсәк. Мөһим сәйәси сараһа бәйле рәсми мәғлүмәттәр ике аҙна эсендә -17 декабргә тиклем иғлан ителергә һәм 22 декабргә тиклем матбуғатта баҫылырға тейеш. Әле участка һайлау комиссияларында һуңғы әҙерлек эштәре бара. 2 декабрь үҙ участкаларында гражданлыҡ бурысын үтәй алмағандар алдан тауыш биреү өсөн таныҡлыҡтар ала. Башҡортостанда әле ошондай 20 меңдән ашыу танытма өләшелгән. Тауыш бир һәм бүләк ал. Республиканың сауҙа ассоциацияһы ағзалары, Рәсәй Дәүләт Думаһы һайлауҙарына теләктәшлек күрһәтеп, 2 декабрҙә ошондай исем менән үҙенсәлекле акция уҙғара. Был турала ассоциация рәйесе Илдар Fәрифуллин "Башинформ" мәғлүмәт агентлығында уҙған матбуғат конференцияһында белдерҙе. Акцияла ҡатнашыу өсөн һайлаусыларға 2 декабрҙә һайлау участкаларына килеп тауыш бирергә һәм ошонда ук Башҡортостандың сауҙа ассоциацияһы исенән рәхмәт хаты алырға кәрәк. Артабан инде рәхмәт хатындағы купонды акцияла ҡатнашыусы сауҙа ойошмалары һәм комплекстарҙа бүләктәр йә иһә ташламалар һайлау өсөн ҡулланырға мөмкин. Акция ни бары бер генә көн – 2 декабрьҙә генә үтә. Матбуғат конференцияһында билдәләнеүенсә, социаль яуаплылыҡ–хәҙерге заман эшҡыуарлығының өҫтөнлөклө йүнәлештәренең береһе. Үҙенсәлекле акция аша ассоциация ағзалары ил киләсәге өсөн яуаплылығын белдерә, һайлаусыларҙы ла йылдың мөһим сәйәси ваҡиғаһына битараф ҡалмаҫҡа саҡыра. Купонлы рәхмәт хаттарын сауҙа ассоциацияһы республикалағы һайлаусылар һаны буйынса әҙерләгән. Ойоштороусылар акцияла республиканың барлыҡ район-ҡалалары ла ҡушылыр, тип ышана. Акцияла 250-гә яҡын эшҡыуар ҡатнашыу теләге белдергән. Улар араһында республика буйынса 100-гә яҡын сауҙа нөктәләренә эйә предприятелар ҙа бар. "Башҡортостан" сауҙа үҙәге лә саран ситтә ҡалмай.
Был акцияны күптәр һайлаусыларҙы һатып алыу тип баһалап та өлгөрҙө. Тик әлегә һайлауҙар өсөн туранан-тура яуаплы, ошо туралағы ҡануниәттең үтәлешен күҙәтеүсе органдарҙың был акцияға ҡарата фекере билдәһеҙ. Акцияны ойоштороусылар иһә беҙ һайлауҙарҙы байрам эшләргә теләйбеҙ, тип белдергәндәр.


c: text/html

text:
Башҡортостанда яҙғы сәсеү тамамлана
Республиканың 20 районы игенселәре дүшәмбегә яҙғы сәсеүҙе тулыһынса тамамланы. Ҡалған райондарҙа йылыны яратыусы һуң культуралар ғына ҡалды. Былар ҡарабойҙай, тары, кукуруз һәм рапс. Агротехник сроктар буйынса был культураларҙы 10 июнгә тиклем сәсергә мөмкин.
Республиканың ауыл хужалығы предприятиелары техник культуралар сәсеүҙе тамамланы. Көнбағыш, шәкәр сөгөлдөрө тулыһынса ултыртылған. БР Ауыл хужалығы министрлығы мәғлүмәттәренә ҡарағанда, яҙғы сәсеү планлаштырылған майҙандың 92 процентында үткәрелгән.

robotstxt: allowed

filter: keep


text:
Башҡортостанға газ моторлы техника һатып алыуға федераль субсидия арттырылды Фото: Олег Яровиков
Башҡортостанға газ моторлы техника һатып алыуға федераль субсидия арттырылды
Башҡортостанға газ моторлы техника һатып алыуға федераль субсидия арттырылды Фото: Олег Яровиков
ӨФӨ, 2015 йыл, 20 июль. /«Башинформ» мәғлүмәт агентлығы, Эльвира Латипова/.
2015 йылда Башҡортостан торлаҡ-коммуналь хужалыҡ өсөн газ-моторлы яғыулыҡ менән эшләгән автобустар һәм техника һатып алыуға федераль бюджеттан 322,4 миллион һум аласаҡ. Рәсәй Хөкүмәтенең 17 июлдәге ҡарары менән дөйөм күләме 3 миллиард һумлыҡ субсидиялар 23 төбәк араһында бүленә. Документ Рәсәй Хөкүмәтенең сайтында баҫылған.
Аҡса «Сәнәғәтте үҫтереү һәм уның конкурентлыҡ һәләтен күтәреү» федераль дәүләт программаһы сиктәрендә бүленә.
Былтыр Башҡортостан газ-моторлы техника һатып алыуға 72,33 миллион һум алған. Ошо маҡсатта республика бюджетынан йәнә 29,53 миллион һум бүленгән. Субсидия ярҙамында «Башавтотранс» дәүләт унитар предприятиеһы 30 ҙур автобустарға эйә булды. Бынан тыш, компания үҙ аҡсаһына газ менән эшләгән «ПАЗ» маркалы 100 автобус һатып алды.


text:
Республика уҡыусыларына наркотест янаймы?
Республика наркоконтролендә 15 сентябрҙә үтәсәк түңәрәк өҫтәлдә наркотик ҡулланыуҙы иртәрәк асыҡлау мәсьәләһе тикшереләсәк. Рәсәй Федерацияһының Наркотиктар әйләнешен контроллек итеү федераль хеҙмәтенең БР буйынса идаралығы, Башҡортостан Мәғариф министрлығы, Өфө мэрияһы, йәмәғәт һәм хәйриә ойошмалары вәкилдәре, шулай уҡ табип-наркологтар был мәсьәләгә ҡарата үҙенең фекерен белдерәсәк. Рспубликаның белем биреү учреждениеларында наркотиктар ҡулланыуға тест үткәреүҙе индереү мәсьәләһе кәңәшмәнең үҙәгендә буласаҡ.


text:
Республиканың алты районында ғәҙәттән тыш хәл режимы индерелгән Фото: Олег Яровиков
Республиканың алты районында ғәҙәттән тыш хәл режимы индерелгән
Республиканың алты районында ғәҙәттән тыш хәл режимы индерелгән Фото: Олег Яровиков
ӨФӨ, 2016 йыл, 17 август. /«Башинформ» мәғлүмәт агентлығы, Артур Басиров/.
Башҡортостандың алты районында ғәҙәттән тыш хәл режимы индерелгән. Был ҡара сиңерткәләрҙең таралыуы арҡаһында сәсеүлектәрҙең һәләк булыуына бәйле. Республика Башлығы Рөстәм Хәмитов тейешле бойороҡҡа ҡул ҡуйҙы. Был хаҡта Рәсәй Ғәҙәттән тыш хәлдәр министрлығының Башҡортостан буйынса баш идаралығы хәбәр итә.
18 авгусҡа тиклем Әбйәлил, Баймаҡ, Бәләбәй, Ишембай, Учалы һәм Хәйбулла райондарында ғәҙәттән тыш хәл режимы иғлан ителгән.


text:
Башҡортостандың 26 районында сәсеү эштәре бара Фото: Андрей Старостин
Башҡортостандың 26 районында сәсеү эштәре бара
Башҡортостандың 26 районында сәсеү эштәре бара Фото: Андрей Старостин
ӨФӨ, 2016 йыл, 25 апрель. /«Башинформ» мәғлүмәт агентлығы, Галина Бахшиева/.
Башҡортостандың 26 районында сәсеү эштәре бара. Республика Ауыл хужалығы министрлығының матбуғат хеҙмәтендә хәбәр итеүҙәренсә, 40 мең гектар майҙанда яҙғы сәсеү башҡарылған, был пландың ике процентын тәшкил итә.
Яҙғы иген һәм ҡуҙаҡлы культуралар 30 мең гектар майҙанда, йәғни майҙандарҙың ике процентында сәселгән. 830 гектарҙа (пландың ике проценты) — шәкәр сөгөлдөрө, 7,1 мең гектарҙа (дүрт процент) — көнбағыш.
Министрлыҡта билдәләүҙәренсә, Мәләүез районында эштәр юғары темпта бара. Бөгөнгә улар 10-шар процент майҙанда көнбағыш, иген һәм ҡуҙаҡлы культуралар, шулай уҡ сирек майҙанда шәкәр сөгөлдөрө сәскән.


text:
Мостай Кәримдең ҡыҙы шағир тураһында инглиз телендә һөйләй
21 апрелдә Башҡортостан Республикаһының Әхмәтзәки Вәлиди исемендәге Милли китапханаһының икенсе корпусында үҙенсәлекле осрашыу ойошторола. Унда Өфөнөң 1-се педагогия колледжы һәм 3-сө гимназияһы уҡыусылары ҡатнашасаҡ.
«Башинформ» агентлығына Милли китапхана директоры урынбаҫары Галина Евдищенконың хәбәр итеүенсә, осрашыуҙа Башҡортостандың халыҡ шағиры Мостай Кәримдең ижады һәм тормошо хаҡында һүҙ барасаҡ. Саҡырылған ҡунаҡтар халыҡ шағиры тураһында уның ҡыҙы Әлфиә Кәримованан ишетеп беләсәк.
— Буласаҡ сараның инглиз телендә үткәрелеүе уның төп үҙенсәлеге һанала. Ойоштороусылар — «Башҡортостан – АҠШ» йәмәғәт берекмәһе менән Милли китапхананың сит ил телендәге әҙәбиәт бүлеге шулай ҡарар иткән, — ти БР Милли китапханаһы директоры урынбаҫары.
Уның әйтеүенсә, Әлфиә Мостафа ҡыҙы Өфө дәүләт авиация техник университетында инглиз теле кафедраһы уҡытыусыһы булып эшләй. Шекспир телен бар нескәлегендә белә.
Осрашыу барышында ойоштороусылар Мостай Кәрим ғаиләһенең дуҫы Шәүрә Ғилманова төшөргән документаль фильмдарҙан өҙөктәр күрһәтәсәк.


text:
Республикала саммит ҡунаҡтары ШОС һәм БРИКС илдәренең бөтә донъя мираҫы объекттары менән таныша аласаҡ
ӨФӨ, 2015 йыл, 3 июль. /«Башинформ» мәғлүмәт агентлығы, Эльмира Сабирова/.
Башҡортостанда саммит ҡунаҡтары ШОС һәм БРИКС илдәренең бөтә донъя мираҫы объекттары менән таныша аласаҡ. Үҙенсәлекле тәбиғәт һәм мәҙәни объекттар хаҡында мәғлүмәттәр ЮНЕСКО-ның республика комитеты сайтында бирелгән.
2012 йылда Башҡортостанда ЮНЕСКО-ның «Башҡорт Уралы» биосфера резерваты (ЮНЕСКО-ның «Кеше һәм биосфера» программаһы буйынса) булдырылды, уға «Шүлгәнташ» дәүләт тәбиғәт ҡурсаулығы, «Башҡортостан» милли паркы, «Мораҙым тарлауығы» тәбиғәт паркы, «Алтын солоҡ» зоология заказнигы һәм «Ыҡ» зоология заказнигы инә.
Шул уҡ йылда «Шүлгәнташ» мәмерйәһен һәм «Урал батыр» башҡорт халыҡ эпосын үҙ эсенә алған «Башҡорт Уралы — Урал батырҙың төйәге» ҡатнаш тәбиғи-мәҙәни объекты ЮНЕСКО-ның Бөтә донъя мираҫы исемлегенә индерелде.


text:
Хроника
25 мартта Башҡортостан Республикаһы Президенты Мортаза Рәхимов Самородов Владимир Николаевичты, пенсияға сығыу сәбәпле, Башҡортостан Республикаһының физик культура, спорт һәм туризм буйынса министры вазифаһынан бушатыу тураһында Указға ҡул ҡуйҙы.
Башҡортостан Республикаһы Президентының икенсе Указы менән Сәғитов Салауат Тәлғәт улы, БР Йәштәр сәйәсәте буйынса дәүләт комитетын үҙгәртеп ойоштороу менән бәйле, Башҡортостан Республикаһының Йәштәр сәйәсәте буйынса дәүләт комитеты рәйесе вазифаһынан бушатылды.
Указдар ҡул ҡуйылған көндән көсөнә инде.


text:
Халыҡтың торлаҡ-коммуналь хеҙмәтләндереүҙәре өсөн бурысы 1,9 миллиард һумға етте
Башҡортостан торлаҡ-коммуналь хужалыҡ предприятиеларының энергоресурстар менән тәьмин итеүселәргә кредитор бурысы быйылғы туғыҙ ай йомғаҡтары буйынса 734 миллион һум тәшкил итте. Был мәғлүмәттәр БР Торлаҡ-коммуналь хужалыҡ министрлығы коллегияһы ултырышында килтерелде.
— Урындарҙа булған бурысты бөтөрөү буйынса бөтә саралар күрергә кәрәк, бының өсөн резервтар бар, — тип иҫәпләй БР торлаҡ-коммуналь хужалыҡ министры Ғеман Әсәҙуллин.
Иң элек, был халыҡтан бурыстарын түләттереү, ул 1,9 миллиард һум тәшкил итә. Быйыл ғына был бурыс 570 миллион һумға йәғни 40 процентҡа артты.
Министр фекеренсә, халыҡтан бурыстарын түләттереү һөҙөмтәлелеге элеккесә түбән булып ҡала. Туғыҙ айҙа ни бары 968 миллион һум йәғни дөйөм бурыс суммаһының алты процентын ғына түләттереүгә өлгәшелде. Бынан тыш, торлаҡ-коммуналь хужалыҡ предприятиелары араһында бурыстарын түләмәү проблемаһы бар.
— Бынан сығыу юлы социаль ярҙам алыу мөмкинлеге тураһында аңлатыу һәм мәғлүмәт эше алып барыуҙа күренә, — тине Ғеман Әсәҙуллин. – Һәм, әлбиттә, ҡулланылған ресурстарҙы иҫәпкә алыу приборҙары ҡуйыуҙы юлға һалыуҙа.


text:
Рөстәм Хәмитов Өфөлә үтәсәк ШОС һәм БРИКС саммиттары айҡанлы төҙөлөүсе объекттарҙың әҙерлеген баһаланыФото: Башҡортостан Башлығының матбуғат хеҙмәте
Рөстәм Хәмитов Өфөлә үтәсәк ШОС һәм БРИКС саммиттары айҡанлы төҙөлөүсе объекттарҙың әҙерлеген баһаланы
Рөстәм Хәмитов Өфөлә үтәсәк ШОС һәм БРИКС саммиттары айҡанлы төҙөлөүсе объекттарҙың әҙерлеген баһаланыФото: Башҡортостан Башлығының матбуғат хеҙмәте
ӨФӨ, 2015 йыл, 6 февраль. /«Башинформ» мәғлүмәт агентлығы, Илья Спиридонов/.
5 февралдә Башҡортостан Башлығы Рөстәм Хәмитов Өфөлә үтәсәк ШОС һәм БРИКС саммиттарына әҙерлек сиктәрендә төҙөлөүсе ҡунаҡханаларҙы, реконструкцияланыусы Конгресс-холл бинаһын ҡараны.
Төбәк етәксеһе ете ҡунаҡханала булды, уларҙың икеһе лә юғары әҙерлек кимәлендә. Бары кухня ҡорамалдарын монтажлау, хеҙмәткәрҙәр алыу һәм номерҙарҙы әҙерләү кеүек эштәр генә ҡалған. Өс аҙнанан Гоголь урамындағы «Атола» ҡунаҡханаһын асыу планлаштырыла, ә Аксаков урамында урынлашҡан «Hilton Garden Inn Ufa» отеле 20 мартта тәүге ҡунаҡтарын ҡабул итә.
Рөстәм Хәмитов «Hilton Garden Inn Ufa» ҡунаҡханаһындағы конференция залдарын, ресторанды һәм номер фондын ҡараны, интернеттың тиҙлеген тикшерҙе.
Республика етәксеһенең һүҙҙәренсә, саммиттарҙы үткәреү ваҡытында көтөлмәгән хәлдәр килеп тыумаһын өсөн отелде асыу менән уны һынап ҡарарға кәрәк.
«Парк-Сити Урал», «Hampton by Hilton Ufa», «Holiday Inn Ufa», «Башкортостан», «Sheraton» ҡунаҡханаларында эштәр планға ярашлы бара. Мәҫәлән, «Hampton by Hilton Ufa» отелендә фасад эштәре, номер фондын биҙәкләү тамамлана, ә «Sheraton» отелендә мебель килтереү көтөлә.
– Саммиттарға тиклем күп ҡалманы. Эш күләме бик ҙур, бөтә объекттарҙың да ваҡытында асылыуын теләйбеҙ, – тине Рөстәм Хәмитов, был этапта ҡорамалдар һатып алыуға һәм персоналды әҙерләүгә айырыуса иғтибар бүлергә кәрәклеген билдәләп.
Республика Башлығы ШОС һәм БРИКС саммиттарының мөһим саралары уҙасаҡ Конгресс-холл бинаһын төҙөкләндереү барышы менән дә танышты. Башҡортостан Хөкүмәте министры Руслан Мирсаяпов төп төҙөлөш эштәренең ҙур кәңәшмәләр, шулай уҡ ике яҡлы осрашыуҙар өсөн тәғәйенләнгән биналарҙа башланыуы тураһында һөйләне. Уларҙың барыһы ла федераль ойоштороу комитеты талаптарына ярашлы әҙерләнгән.
Рөстәм Хәмитов бөтә дүрт кимәлде лә ҡарап сыҡты, төп залдарҙа һәм ярҙамсы биналарҙа булды, һәм эштәр байтаҡ тип билдәләне. Руслан Мирсаяпов реконструкция планға ярашлы башҡарыла һәм объект 1 июлгә тулыһынса әҙер буласаҡ тип белдерҙе.


text:
Баш ҡалала «Иң яҡшы күп фатирлы йорт» конкурсы еңеүселәре билдәләнде Фото: Андрей Старостин
Баш ҡалала «Иң яҡшы күп фатирлы йорт» конкурсы еңеүселәре билдәләнде
Баш ҡалала «Иң яҡшы күп фатирлы йорт» конкурсы еңеүселәре билдәләнде Фото: Андрей Старостин
ӨФӨ, 2015 йыл, 20 май. /«Башинформ» мәғлүмәт агентлығы, Розалиә Вәлиева/.
2014 йылдағы «Иң яҡшы күп фатирлы йорт» конкурсы йомғаҡтары буйынса Өфөләге 13 йорт ҡалала иң яҡшылары тип танылды. Был хаҡта Башҡортостан Торлаҡ-коммуналь хужалыҡ министрлығының матбуғат хеҙмәте хәбәр итә.
Конкурс йомғаҡтары буйынса республикала 50 иң яҡшы күп фатирлы йорттар билдәләнде.
Еңеүселәр Торлаҡ-коммуналь хужалыҡ министрлығының дипломдары һәм 100 мең һум күләмендә аҡсалата премиялар менән бүләкләнәсәк. Был аҡсаны күп фатирлы йортто һәм йортҡа ҡараған биләмәне төҙөк хәлдә тотоуға йүнәлтергә, премияның 10 процентҡа тиклемге өлөшөн күп фатирлы йорт советы рәйесенә йәки торлаҡ милекселәре ширҡәте рәйесенә премия итеп бирергә мөмкин.
Йыл һайын үткәрелгән «Иң яҡшы күп фатирлы йорт» конкурсы кешеләргә уңайлы йәшәү шарттары булдырыу һәм торлаҡ фондын төҙөкләндереүҙә әүҙем ҡатнашыусыларҙың башланғыстарына ярҙам итеү маҡсатында уҙғарыла.
Еңеүселәрҙең исемлеге Торлаҡ-коммуналь хужалыҡ министрлығы сайтында баҫылған.


text:
Төбәктә үҫемлектәрҙе һаҡлау сараларын етештереү буйынса тармаҡты үҫтереү планлаштырылаФото: Олег Яровиков
Төбәктә үҫемлектәрҙе һаҡлау сараларын етештереү буйынса тармаҡты үҫтереү планлаштырыла
Төбәктә үҫемлектәрҙе һаҡлау сараларын етештереү буйынса тармаҡты үҫтереү планлаштырылаФото: Олег Яровиков
Башҡортостанда үҫемлектәрҙе ҡоротҡостарҙан һаҡлау өсөн химик һәм биологик саралар етештереү тармағын үҫтереү планлаштырыла. Бының өсөн кәрәк булған барлыҡ ресурстар, шул иҫәптән етештереү ҡеүәттәре, ғилми эшләнмәләр һәм кадрҙар төбәктә бар, тип билдәләнеләр 7 ноябрҙә Республика йортонда кәңәшмәлә ҡатнашыусылар. Сара төбәктә үҫемлектәрҙе һаҡлау өсөн химик һәм биологик саралар етештереү мәсьәләләренә арналды.
— Үҫемлектәрҙе һаҡлау өсөн махсус саралар ҡулланмай тороп, артабан ауыл хужалығын үҫтереп булмаясаҡ, — тип һыҙыҡ өҫтөнә алды кәңәшмәлә Башҡортостан Президенты Рөстәм Хәмитов.
Бөгөнгө көнгә илдә етештерелгән агрохимикаттарҙың дөйөм күләмендә республика өлөшө «Гербицидтар ғилми-тикшеренеү технологик институты» дәүләт учреждениеһы етештергән продукция иҫәбенә өс процент тәшкил итә.
— Ҡытайҙағы, Швейцариялағы һәм Һиндостандағы беҙҙең конкуренттар бының менән әүҙем файҙалана. Киләсәктә Рәсәйҙең үҫемлектәрҙе һаҡлау саралары импортына бәйле булыуы ла бар. Башҡортостанда агросәнәғәт комплексы предприятиелары ауыл хужалығы культураларын эшкәрткәндә йыл һайын яҡынса 800 миллион һум суммаға мең тоннанан ашыу гербицидтар ҡуллана, — тип хәбәр итте Рөстәм Хәмитов.
БР ауыл хужалығы министры Николай Коваленко һүҙҙәренсә, пестицидтар менән эшкәртелгән баҫыуҙар өлөшө республикала әлеге ваҡытта 39 процент тәшкил итә. Уртаса ил күрһәткестәре менән сағыштырғанда, был яҡынса ике тапҡырға кәмерәк. Шул иҫәптән гербицидтар өлөшө Башҡортостанда 84 процентҡа етә.
Кәңәшмәлә билдәләнеүенсә, төбәктә үҫемлектәрҙе һаҡлау сараларының ҡулланылыуы зона һәм райондар буйлап ныҡ айырыла. Мәҫәлән, үҙәк райондарҙа бындай саралар тулы кимәлендә ҡулланылһа, Урал аръяғы, төньяҡ-көнсығыш райондарында үҫемлектәрҙе һаҡлау химик утауға ғына ҡайтып ҡала. Үҫемлектәрҙе һаҡлау эштәрен тулы кимәлдә үткәреүҙә тотҡарлап торған йәнә бер фактор – ул препараттарҙың ҡиммәт булыуы.
Һөҙөмтәлә республикала йыл һайын 420 мең тоннаға тиклем иген һәм ҡуҙаҡлы иген культуралары орлоҡтары сәселә. Шул уҡ ваҡытта уларҙың 70 проценты ғына эшкәртелә. Тулыһынса эшкәртелгән хәлдә, йәнә 50 тонна химик препарат кәрәк.
Химик утау шулай уҡ 70 процент майҙанда үткәрелә. Тулыһынса эшкәртеү өсөн өҫтәп 190 тонна препарат кәрәк.
«Гербицидтар ғилми-тикшеренеү технологик институты» дәүләт учреждениеһы нигеҙендә гербицидтар етештереүҙе ойоштороу планлаштырыла. Яңы препараттар нәҡ бында эшләнә башларға тейеш. Проект яҡынса 50 миллион һум торасаҡ.
«Гербицидтар ғилми-тикшеренеү технологик институты» дәүләт учреждениеһы директоры Александр Колбин һүҙҙәренсә, йыл һайын бында өс препарат эшләү һәм уларҙы һынау планлаштырыла.


text:
Рәсәй банкы яңы көмөш тәңкәләрҙе әйләнешкә индерҙеФото: Рәсәй банкының рәсми сайтынан
Рәсәй банкы яңы көмөш тәңкәләрҙе әйләнешкә индерҙе
Рәсәй банкы яңы көмөш тәңкәләрҙе әйләнешкә индерҙеФото: Рәсәй банкының рәсми сайтынан
ӨФӨ, 2015 йыл, 4 февраль. /«Башинформ» мәғлүмәт агентлығы, Эльвира Латипова/.
Рәсәй банкы 2 һәм 25 һумлыҡ номиналдағы көмөштән яһалған иҫтәлекле тәңкәләр сығарҙы, тип хәбәр итә Үҙәк банктың матбуғат хеҙмәте.
«Рәсәйҙең билдәле шәхестәре» серияһында ике һумлыҡ тәңкә пианист Святослав Рихтерҙың тыуыуына 100 йыл тулыуға бағышланған. Уның диаметры — 33 миллиметр. Ҡиммәтле металдың саф ауырлығы — 15,55 грамм.
25 һумлыҡ тәңкәләр архитектураға арналған. «Петров һарайы, Мәскәү ҡалаһы» тәңкәһе — «Рәсәйҙең архитектура һәйкәлдәре», «Ярослав вокзалы (Ф.О.Шехтель)» тәңкәһе «Рәсәйҙең архитектура ҡомартҡылары» серияһын тулыландырҙы. Ике тәңкәнең дә диаметры — 60 миллиметр, ҡиммәтле металдың саф ауырлығыы — 155,5 грамм.
Бөтә тәңкәләр ҙә «пруф» сифатында 925 келәймәле көмөштән яһалған. Ике һумлыҡ тәңкә өс мең тираж, 25 һумлыҡтарҙың һәр төрө мең дана менән сығарылған.


text:
Яңылыҡтар
17 ғинуарҙа Өфөлә Башҡортостан Башлығы Рөстәм Хәмитов Рәсәй прокуратураһының 295 йыллығына арналған тантаналы йыйылышта сығыш яһаны.
13 ғинуарҙа Башҡортостан Башлығы Рөстәм Хәмитов Белорет районына эш сәфәре барышында етештереү, социаль һәм инфраструктура объекттарында булды.
12 ғинуарҙа Башҡортостан Башлығы Рөстәм Хәмитов Бөрйән районына эш сәфәре барышында «Шүлгәнташ» музей-ҡурсаулығында булды һәм уның үҫтереү...
«Хөрмәтле Башҡортостан православныйҙары! Һеҙҙе ысын күңелдән Христос Раштыуаһы менән ҡотлайым!
29 декабрҙә Өфөлә Башҡортостан Башлығы Рөстәм Хәмитов Рәсәй Федерацияһы һәм Башҡортостан Республикаһының дәүләт наградаларын тапшырҙы.
28 декабрҙә Мәскәүҙә Рәсәй Хөкүмәте Рәйесе Дмитрий Медведев 2017-2019 йылдарҙа төбәк һәм урындағы бюджеттарҙың баланслы булыуын тәьмин итеү буйынса са...


text:
Төбәк башлығы: «Ауыл хужалығы продукцияһын һатыу баҙары өсөн ҡаты көнәркәшлек көрәше киң ҡолас ала»
10 июлдә Мәләүездә «Баҫыу көнө-2014» семинар-кәңәшмәнең пленар ултырышында республика агросәнәғәт комплексының күсмә кубогын Саҡмағош районы хакимиәте башлығы Риф Йосоповҡа тапшырҙылар. Ул 2015 йылда «Баҫыу көнө» Саҡмағошта үтәсәген аңлата, тип хәбәр иттеләр төбәк башлығының матбуғат хеҙмәтенән.
Семинар-кәңәшмәлә ҡатнашыусылар алдында сығыш яһап, Башҡортостан башлығы Рөстәм Хәмитов, республикала аграр тема даими контролде һәм иғтибарҙы талап итә, тип билдәләне.
«Эрнст Фәрит улының (Э.Ф.Исаев – Башҡортостан Республикаһы Хөкүмәте Премьер-министры урынбаҫары), уның хеҙмәттәштәренең, ауыл хужалығы министрлығының, һеҙҙең эшегеҙҙән гел генә йыйылышып, даими фекер алышып, тәжрибә менән уртаҡлашыуығыҙҙы, кемдең нисек эшләгәнен ҡарағанығыҙҙы, позитив нәмәләр эҙләп уларҙы бөртөкләп табыуығыҙҙы күреп торам. Был бөтөнләй дөрөҫ. Сөнки ауыл хужалығы – ул нигеҙле тармаҡ. Унда бөтә нәмә төҙөлә. Ауыл хужалығынан сығып башҡа бөтә пландар ҙа тиерлек формалаша», — тине Рөстәм Хәмитов.
Башҡортостанда төп агроетештереү һөт менән бәйле, тип билдәләне республика башлығы.
Семинар-кәңәшмәлә ауылдарҙа кадрҙар етмәү тураһында ла һөйләнеләр.
«Беҙгә компетенция, белем, аҡыл; ошо белемгә эйә булған кешеләр кәрәк. Уларҙы күпләп ауыл хужалығына йәлеп итеү зарур. Күҙ буяу өсөн ауылда юғары белемле белгестәр, моғайын, етәрлек. Әйҙәгеҙ күҙ һалайыҡ – уларҙың яртыһы аҡса эшләргә төньяҡҡа йөрөй, дүрттән бер өлөшө – яраҡһыҙ тормош алып бара, тағы ла бер нисә кеше үҙенә хеҙмәт итә. Ҡалған ике-өс кеше коллектив хужалыҡта эшләй. Был факт. Юғары белемле белгестәрҙең тышҡы артыҡлығында беҙҙә кадрҙар дефициты бар. Аграр университеты эшкә әҙер белгестәрҙе сығарып, тик 70 проценты ғына, ҡайһы берҙә 75 проценты ауылға ҡайтып етә тип һандар килтерә», — тине Рөстәм Хәмитов.
Тағы ла бер мөһим тема – ауылда йәшәү шарттары.
«Газ, һыу, юлдар, электр энергияһы, клубтар кәрәк. Бөҙрәханаға, сәләмәтләндереү процедураларына барырлыҡ, ҡалалағы кеүек хеҙмәттәрҙе алырға мөмкин булған инфраструктура кәрәк. Был бик ауыр, ҡатмарлы мәсьәлә, уны бер-ике йыл эсендә генә хәл итеп булмай, әммә беҙ был йүнәлештә эшләй башланыҡ. Тормош үҙе уға барырға мәжбүр итә», — тине Рөстәм Хәмитов.
Бынан тыш, пленар ултырышта төрлө агрохужалыҡ формаларына, эреһенән алып бәләкәйенә тиклем, ярҙам итеү мәсьәләләре тикшерелде. Ауыл хужалығы техникаһын һатып алыуҙа субсидиялау программаһы буйынса эш һөҙөмтәләре тикшерелде. Агросәнәғәт комплексын үҫтереү моделдәренә ҡағылғанда, семинар-кәңәшмәлә ҡатнашыусылар төрлө хужалыҡ формаларын үҫтереү кәрәклеге фекере менән килеште, улар антагонизм сифатында түгел, ә бер-береһен тулыландырып үҙ-ара эш итергә тейеш. Ауыл хужалығы продукцияһын эшкәртеүгә ҡағылғанда, Илеш районында рапсты эшкәртеү буйынса май заводын төҙөү проекты тикшерелде.


text:
Фото:
Шамил Вахитов: Башҡортостанда онға хаҡтар артыуға сәбәп юҡ
Фото:
—Башҡортостанда онға хаҡтар артыуға сәбәп юҡ, – тине БР Хөкүмәте Йортонда үткән кәңәшмәлә БР Хөкүмәте Премьер-министрының беренсе урынбаҫары — ауыл хужалығы министры вазифаһын башҡарыусы Шамил Вахитов.
Проблеманы тикшереүҙә республиканың ҡала округтары һәм муниципаль райондары башлыҡтары урынбаҫарҙары, он етештереү предприятиелары һәм ҙур икмәк заводтары етәкселәре, шулай уҡ ҡыҙыҡһынған министрлыҡтар һәм ведомстволар вәкилдәре ҡатнашты.
— Ҡоролоҡ менән бәйле шыу-шыу, ығы-зығы тыуҙырыла, — тине кәңәшмәлә Шамил Хөснулла улы. – Шул сәбәпле һуңғы көндәрҙә Рәсәйҙә игенгә һәм онға хаҡтар ҡапыл күтәрелә башланы. Баҙарҙа бойҙайҙың бер тоннаһының хаҡы ике тапҡырға тиерлек артты. Арышҡа хаҡ менән дә шундай уҡ хәл. Һөҙөмтәлә юғары сортлы бойҙай онона, арыш онона ла хаҡтар артыуы күҙәтелә.
Шуның менән бәйле БР Ауыл хужалығы министрлығы башлығы вазифаһын башҡарыусы монополияға ҡаршы хеҙмәткә һәм башҡа күҙәтеү органдарына нигеҙһеҙ хаҡтарҙы арттырыу, бигерәк тә арыш онона, сәбәптәрен асыҡлауҙарын һорап мөрәжәғәт итте. Шамил Хөснулла улы, Башҡортостанда бөгөнгә етерлек он запасы бар, тип һыҙыҡ өҫтөнә алды. Мәҫәлән, республикала 500 мең тонна самаһы иген һаҡлана. Урындағы халыҡтың мәнфәғәтендә бөгөн уны ситкә һатыу туҡтатылған. Республика элеваторҙарында 310 мең тонна былтырғы уңыш игене һаҡлана, шул иҫәптән 90 мең тонна бойҙай, 170 мең тонна арыш. Ауыл хужалығы етештереүселәре келәттәрендә – 70 мең тонна иген.
Төбәктәрҙе аҙыҡ-түлек һәм фураж игене менән тәьмин итеү өсөн Рәсәй Ауыл хужалығы министрлығы тауар интервенциялары үткәреү тураһында ҡарар ҡабул итте. Тәүге сауҙа 4 августа уҡ үткәреләсәк, һәм республиканың он етештереү сәнәғәте предприятиелары унда әүҙем ҡатнашырға тейеш. Етмәһә, интервенция фонды игене һатып алыуға биш йылға субсидияланған кредит бүленә.
— Күреүегеҙсә, паникаға бирелеү һәм онға, икмәк-булка изделиеларына хаҡтарҙы арттырыу өсөн сәбәптәр юҡ, – тип тағы бер тапҡыр һыҙыҡ өҫтөнә алды Шамил Вахитов.
Монополияға ҡаршы федераль хеҙмәт үҙ яғынан граждандарҙың хоҡуҡтарын боҙоуҙарҙы иҫкәртеү өсөн намыҫһыҙ күмәртәселәрҙе һәм он етештереүселәрҙе тикшерә башланы. Был турала Монополияға ҡаршы федераль хеҙмәттең БР буйынса идаралығы етәксеһе Зөлфирә Аҡбашева хәбәр итте. Ул 1 августан сауҙа тураһында яңы закон буйынса штраф санкциялары ғәмәлгә инәсәге тураһында иҫкәртте.
— Беҙ республика халҡын төп туҡланыу продуктына хаҡтарҙың нигеҙһеҙ артыуынан яҡлау өсөн барыһын да эшләргә тейешбеҙ, — тине кәңәшмәне тамамлап Шамил Вахитов. – Башҡортостан халҡы сифатлы, арзан аҙыҡ-түлек менән тәьмин ителергә тейеш. Бының өсөн яуаплылыҡ республика ҡалалары һәм райондары етәкселәренә йөкмәтелә.


text:
Күмертауҙа ҡала башҡорттары ҡоролтайына 15 йыл тулыуҙы билдәләнеләр
Күмертауҙа ҡала башҡорттары ҡоролтайына 15 йыл тулыуға арналған тантаналы сара үтте.
— Үткән йылдар эсендә Ҡоролтай Күмертауҙың граждандар йәмғиәте системаһында, уның социаль-мәҙәни тормошонда лайыҡлы урын алды, — тине Күмертау хакимиәте башлығы Борис Беляев, әлеге йәмәғәт ойошмаһы активистарын сәләмләп. – Ҡоролтайҙың үҫеп килгән быуынды тәрбиәләү, башҡорт халҡының мәҙәниәтен һәм милли традицияларын, башҡорт телен һаҡлап ҡалыу буйынса әүҙем эшмәкәрлеге ҡаланың эшләү системаһының айырып алғыһыҙ өлөшөнә әүерелде. Был йәһәттән милли-мәҙәни үҙәктәрҙең эшмәкәрлеге баһалап бөткөһөҙ.
Ҡала башҡорттары ҡоролтайы Башҡарма комитеты рәйесе Рәйсә Сырлыбаева үҙенең докладында ҡоролтайҙың үткән 15 йыл эсендә башҡарған эше хаҡында һөйләне һәм был йәмәғәт ойошмаһы эшмәкәрлегендә әүҙем ҡатнашҡан һәм уға ярҙам иткән кешеләрҙең барыһына ла рәхмәтен белдерҙе.
Бөтә донъя башҡорттары ҡоролтайы Башҡарма комитеты рәйесенең тәүге урынбаҫары Румил Аҙнабаев Рәйсә Сырлыбаеваға башҡорт халҡының матди һәм рухи үҫешенә индергән өлөшө өсөн Бөтә донъя башҡорттары ҡоролтайының Йәмәғәт премияһын тапшырҙы.


text:
Рөстәм Хәмитов Ватан һаҡсылары көнөнә арналған тантаналы йыйылышта ҡатнаштыФото: Андрей Старостин
Рөстәм Хәмитов Ватан һаҡсылары көнөнә арналған тантаналы йыйылышта ҡатнашты
Рөстәм Хәмитов Ватан һаҡсылары көнөнә арналған тантаналы йыйылышта ҡатнаштыФото: Андрей Старостин
Х.Әхмәтов исемендәге Башҡорт дәүләт филармонияһында Ватан һаҡсылары көнөнә арналған тантаналы йыйылыш уҙҙы. Унда Башҡортостан Президенты Рөстәм Хәмитов, БР хәрби комиссары Анатолий Балтинский, республика дәүләт власы органдары вәкилдәре, Бөйөк Ватан һуғышы һәм хәрби конфликттар ветерандары, ветерандар ойошмалары вәкилдәре, йәмәғәт һәм дини эшмәкәрҙәр, хәрби уҡыу йорттары курсанттары, хәрби-патриотик клубтар тәрбиәләнеүселәре ҡатнашты.
— Был тысынлап та бөтә халыҡтар байрамы. Ул илебеҙҙең үткәнен һәм хәҙергеһен, олоһон һәм кесеһен, бөтә рәсәйлеләрҙе берләштерә. Был көндө үҙен Ватанға хеҙмәт итеүгә арнаған эскерһеҙ патриоттарҙы, фиҙаҡәр эшсәндәрҙе тәбрикләйҙәр. Беҙ бөтә һаҡсыларыбыҙҙы ҡотлайбыҙ, был һүҙҙең киң мәғәнәһендә. Ул көс һәм батырлыҡты, яуаплылыҡты һәм хәстәрлекте күрһәтә. Беҙҙең Бөйөк Ватан һуғышы ветерандарын, яугир-интернационалистарҙы, хәрби хәрәкәттәр ҡатнашыусыларын, үҙен йәлләмәй Ватандың иреклеген һәм бойондороҡһоҙлоғон яҡлаған, ҡыҙыу нөктәләрҙә уның мәнфәғәтен һаҡлаған бөтәһен дә ысын күңелдән тәбрикләйем. Бында беҙҙең менән Бөйөк Ватан һуғышы ветераны, генерал-майор, Рәсәй Хәрби фәндәр академияһының мөхбир ағзаһы Ростислав Сибәғәтуллин, полковник, 15-се гвардия Харьков – Прага уҡсылар дивизияһы ветераны Сабир Йыһаншин, — тине республика Президенты, хәрби хеҙмәткәрҙәргә һәм ветерандарға сәләмләү телмәре менән сығыш яһап.
Үткән аҙнала ил Совет ғәскәрҙәрен Афғанстандан сығарыуҙың 25 йыллығын билдәләне, тине Рөстәм Хәмитов. Ветеран-«афғансыларҙың» хәрби батырлыҡтары – йәштәр өсөн лайыҡлы өлгө. Республика етәксеһе һыҙыҡ өҫтөнә алып, иң төп һәм изге байрам булып Еңеү көнө ҡала, уның 70-йыллығына яҡынаябыҙ. Шулай уҡ быйыл Беренсе донъя һуғышы – кешелек тарихында фажиғәле бит башланыуының йөҙ йыллығы билдәләнә.
— Беҙҙең бурыс – замандар бәйләнешен юғалтмау, бай хәрби традицияларҙы һаҡлау һәм үҫеп килгән быуынға тапшырыу. Йәштәр физик яҡтан да, рухи яҡтан да сәләмәт булып үҫергә, заманса армия хеҙмәте талап иткән талаптарға тулы күләмдә яуап бирергә тейеш. Бөгөн донъяла элеккесә хәрби ҡара-ҡаршы торош усаҡтары һаҡлана, урынлашҡан стратегик балансты боҙорға маташыуҙар туҡтамай, эске баҫымталар, хәүефтәр һәм потенциал конфликттар киңлеге киңәйә. Был шарттарҙа хәрби тотоп туҡтатып тороу факторы бик мөһим роль уйнай. Бөгөн Украинала барған ваҡиғалар, быға оҡшаш көсөргәнеш усаҡтары яҡында ғына һәм Рәсәй сиге эргәһендә генә булыуы ихтималлығын күрһәтә. Беҙҙең армия бындай йәшерен милли именлек хәүеф-хәтәрҙәргә әҙер булырға, Ватан именлеге һағында ныҡлы торорға тейеш.
Башҡортостан Президенты Башҡортостан Хәрби комиссариатының, йәштәрҙе хәрби хеҙмәткә саҡырыуға тиклем әҙерлек учреждениеларының, республика Ветерандар советының, эҙләү отрядтарының, оборона комплексы предприятиеларының яҡшы эшен баһаланы.
Шулай уҡ тантана сиктәрендә Башҡортостан Президенты дәүләт наградаларын тапшырҙы. Осрашыу байрам концерты менән тамамланды.


text:
Рәсәй йөҙөү федерацияһы версияһы буйынса, республика йөҙөүсеһе «Йыл асышы» тип билдәләнде
ӨФӨ, 2015 йыл, 22 декабрь. /«Башинформ» мәғлүмәт агентлығы, Эльмира Сабирова/.
Рәсәй йөҙөү федерацияһы версияһы буйынса, Башҡортостан йөҙөүсеһе, быйыл Баҡы ҡалаһында I Европа уйындарында алты тапҡыр еңеү яулаған Полина Егорова «Йыл асышы» номинацияһында лауреат булды. Уның тренеры Хәниф Шафиҡов йылдың иң яҡшы тренеры тип билдәләнде, тип хәбәр иттеләр Башҡортостан Йәштәр сәйәсәте һәм спорт министрлығының матбуғат хеҙмәтендә.
Бүләкләү тантанаһы Санкт-Петербургта уҙҙы. Премияларҙы Рәсәй йөҙөү федерацияһының юғары күҙәтеү советы рәйесе, Дәүләт Думаһы спикеры Сергей Нарышкин һәм Рәсәй йөҙөү федерацияһы президенты Владимир Сальников тапшырҙы.


text:
«Науруз гүзәле» йәнә Башҡортостан һылыуҡайҙарын йыясаҡ
Башҡортостанда татар һылыуҡайҙары араһында йәнә «Науруз гүзәле-2013» конкурсы үтәсәк. Төрки телле халыҡтарҙың матур йолаға әүерелгән был бәйгеһе йәштәрҙең иғтибарын милли мәҙәниәт сығанаҡтарына йүнәлтеү, туған телгә һөйөү тәрбиәләү, йәштәрҙең ялын ойоштороу, рухи донъяһын байытыу маҡсатында үткәрелә.
Конкурсты ойоштороусылар хәбәр итеүенсә, беренсе тур 13 февралдә – Стәрлетамаҡта, 16 февралдә – Дүртөйлөлә, 20 февралдә – Туймазыла, 27 февралдә Үрге Ҡыйғыла үтә. Икенсе һайлап алыу туры 2 мартта Өфөлә үтә. Бәйгелә ҡатнашыусылар үҙҙәре менән таныштырасаҡ, ижади номерҙар менән сығыш яһаясаҡ.
Конкурс финалы 21 мартта Өфө «Нур» татар дәүләт театрында үтә.


text:
13 июлдә республикала көн торошоноң боҙолоуы көтөлә Фото: БашДТП
13 июлдә республикала көн торошоноң боҙолоуы көтөлә
13 июлдә республикала көн торошоноң боҙолоуы көтөлә Фото: БашДТП
ӨФӨ, 2015 йыл, 13 июль. /«Башинформ» мәғлүмәт агентлығы, Ольга Мортазина/.
Ғәҙәттән тыш хәлдәр министрлығының Башҡортостан буйынса баш идаралығы һауа торошоноң үҙгәреүен фаразлай. Айырым райондарҙа йәшен йәшнәүе, боҙ-борсаҡ яуыуы, елдең секундына 24 метрға тиклем көсәйеүе ихтимал.
Ғәҙәттән тыш хәлдәр министрлығы водителдәргә һәм йәйәүлеләргә һаҡ булырға саҡыра. Шулай уҡ бөгөн, айырыуса торлаҡ биналар янында, сүп-сар һәм ҡоро үлән яндырыу хәүефле.
Йәкшәмбе, 12 июлдә, Өфөлә йәшен йәшнәне. Ғәҙәттән тыш хәлдәр ҙә булды: социаль селтәр менән ҡулланыусылар ел һындырған ботаҡтарҙың автомобилдәргә төшөү осраҡтарын теркәгән.


text:
Республика йәштәре халыҡ шағиры Рәми Ғариповтың тыуған көнө уңайынан флешмобҡа саҡыра Фото: Бәйләнештә
Республика йәштәре халыҡ шағиры Рәми Ғариповтың тыуған көнө уңайынан флешмобҡа саҡыра
Республика йәштәре халыҡ шағиры Рәми Ғариповтың тыуған көнө уңайынан флешмобҡа саҡыра Фото: Бәйләнештә
ӨФӨ, 2016 йыл, 12 февраль. /«Башинформ» мәғлүмәт агентлығы, Фатима Янбаева, Әлим Фәйезов/.
Бөгөн Башҡортостандың халыҡ шағиры Рәми Ғариповҡа 84 йәш тулған булыр ине. Иҫтәлекле дата уңайынан республика йәштәре интернетта флешмоб ойоштора. Унда ҡатнашырға теләгән һәр кем шағирҙың яратҡан шиғырын яттан һөйләп, видеоға төшөрөп #РамиГарипову84 билдәһе менән «Бәйләнештә» селтәренә һалырға тейеш.
Мәжит Ғафури исемендәге Башҡорт академия драма театры актеры Артур Кәбировтың был башланғысын БДУ-ның филология факультеты студенттары күтәреп алды. Улар бөйөк шағирҙың «Туған тел» шиғырын һайлаған.
«Рәми Ғариповты бер ҡасан да күрмәгән йәштәрҙең уны яратыуына аптырайһы түгел. Рәми темаһы — мәңгелек. Үҙенең шиғырҙарында ҡалдырған проблемалар, ул һүрәтләгән хистәр мәңгелек. Шиғриәтенә илһөйәрлек тойғоһо, гражданлыҡ позицияһы, лирика хас, әммә барыһы ла уның тормошҡа сикһеҙ һөйөүен сағылдыра. Ошо флешмоб аша шағир үҙе тере булмаһа ла уның хаҡында хәтерҙең тере булыуын һәм шиғырҙарын яратыуыбыҙҙы күрһәтергә теләнек», — тине флешмобты ойоштороусы, «Февраль. Буран» спектаклендә Рәми Ғарипов ролен уйнаған Артур Кәбиров.
Был Башҡортостандың халыҡ шағиры Рәми Ғариповҡа бағышланған беренсе акция түгел. Ике йыл рәттән «Минең Рәми» бөтә Рәсәй шиғри марафоны уҙғарылды һәм Салауат Юлаев исемендәге майҙанда марафон менән тамамланды. Социаль селтәрҙәрҙә шағирҙың ижадына арналған төркөмдәр бар.


text:
Өфөлә йәштәр өсөн вакансиялар йәрминкәһе үтәсәк
Өфө статистика, информатика һәм иҫәпләү техникаһы колледжында (Киров урамы, 65) йома, 11 майҙа ҡала вакансиялар йәрминкәһе үтәсәк. Сараны Киров районы хакимиәтенең мәҙәниәт һәм йәштәр эштәре буйынса бүлеге менән берлектә Өфөнөң Йәштәр сәйәсәте буйынса комитеты һәм баш ҡаланың Йәштәр мәшғүллегенә булышлыҡ итеү үҙәге үткәрә.
Төбәктең Йәштәр сәйәсәте һәм спорт министрлығынан хәбәр итеүҙәренсә, йәрминкәлә 30-ҙан ашыу предприятие үҙ вакансияларын тәҡдим итәсәк.
Шулай уҡ барлыҡ теләүселәр ҡаланың «ИНДИГО» психологик-медик-социаль оҙатыу үҙәге белгестәрендә һөнәри йүнәлеш буйынса тест үтеп, Эске эштәр министрлығының Өфө юридик институты студенттарынан юридик консультация ала аласаҡ.
Сара 14 сәғәттә башлана. Белешмәләр өсөн телефон: 279-06-56, 279-06-35.


text:
Республика мосолмандарын Ҡорбан ғәйете менән Рөстәм Хәмитов ҡотланы
Республика мосолмандарын Ҡорбан ғәйете менән Рөстәм Хәмитов ҡотланы.
Төрлө милләт вәкилдәре дуҫлыҡ һәм тыныслыҡта йәшәгән Башҡортостанда Ҡорбан байрамы айырыуса ҙур иҡтибар менән билдәләнә. Беҙҙең республикала дини нигеҙҙә бер ҡасанда аңлашылмаусанлыҡтар булғаны юҡ. Мосолмандар башҡа дини конфессиялар вәкилдәре менән бергә дини биналар төҙөү, мәрхәмәтлелек, үҫеп килгән йәш быуынды тәрбиәләү аша рухи һәм мәҙәни мираҫын байыта. Был байрам һәр йортҡа изгелек, үҙ-ара аңлашыусанлыҡ, тыныслыҡ алып килһен!», – тиелә Республика башлығы ҡотлауында.


text:
Башҡортостан юлдаш телеканалының «Автограф» тапшырыуы Таруса ҡалаһында уҙған телефестивалдә наградаға лайыҡ булды
ӨФӨ, 2015 йыл, 22 октябрь. /«Башинформ» мәғлүмәт агентлығы, Ләйлә Аралбаева/.
Башҡортостан юлдаш телеканалындағы «Автограф» тапшырыуының өс очеркы Таруса ҡалаһында үткән «Ярҙар» фестивалендә «Телевизион тапшырыуҙарҙың иң яҡшы серияһы» номинацияһында еңеүселәр иҫәбенә инде. Приз проекттың авторы һәм режиссеры Таңсулпан Ильясоваға тапшырылды. «Автограф» программаһы циклы геройҙары — билдәле башҡорт яҙыусыһы Камил Йыһаншин, шағир Айҙар Хөсәйенов һәм фронтта ҡатнашҡан Зинаида Шипанова.
«Таруса ҡалаһын бөтөнләй икенсе яҡтан астым. Бик күп билдәле рәссамдар, шағирҙар, яҙыусылар, режиссерҙарҙың тормошо һәм ижады ошо ҡала менән бәйле. Мин бында дәрт-илһам алдым һәм артабан ижад итергә әҙермен», — тине Таңсулпан Ильясова.
Быйыл «Ярҙар» телевизион фильмдар һәм тапшырыуҙар фестивале Калуга өлкәһенең боронғо Таруса ҡалаһында ойошторолдо. Сара Әҙәбиәт йылына арналды. Ҡалаға бөтә илдән тиерлек журналистар һәм операторҙар килде. Фестивалгә 80-дән ашыу эш ебәрелде.
«Ярҙар» телевизион фильмдар һәм тапшырыуҙар фестивален Калуга өлкәһенең Таруса районы хакимиәте һәм Бөтә Рәсәй дәүләт телерадиокомпанияһы булышлығында «Калуга» дәүләт телерадиокомпанияһы үткәрҙе. Сара илдә иң абруйлы бәйгеләрҙән һанала, тип хәбәр иттеләр Башҡортостан юлдаш телеканалының матбуғат хеҙмәтендә.


text:
Көндәр ҡапыл һыуытмаясаҡ
Яҡындағы ун көндә Башҡортостанда үҙгәреүсән һауа торошо күҙәтеләсәк. Был турала “Башгидромет” үҙәгенең баш синоптигы Анна Козаева хәбәр итте. Уның һүҙҙәренә ҡарағанда, иртәнсәк томан төшөүе ихтимал.
— Көҙөн был ҡәҙимге күренеш. Был миҙгелдә томан йышыраҡ төшә, — тине ул. – Кесе йоманан, 28 октябрҙән, һауа торошо үҙгәреүсәнгә әйләнәсәк. Атмосфера баҫымы кәмей, һауа температураһы төшә башлаясаҡ. Ямғыр һәм епшек ҡар яуыуы мөмкин.
Анна Козаева, яҡын араларҙа көндәрҙең ҡапыл һыуытыуы көтөлмәй, тип һыҙыҡ өҫтөнә алды. Шулай уҡ әлегә ҡар ҙа ятмаясаҡ.


text:
Бишенсе быуын истребителдәрен һынау дауам итә
Фронт авиацияһы перспективалы авиацион комплексын, икенсе төрлө әйткәндә үҙебеҙҙә етештерелеүсе бишенсе быуын истребителдәрен һынау раҫланған план буйынса үткәрелә. Яңы самолетты сираттағы һынау, йәғни унда урынлаштырылған электрон ҡорамалдарҙы ысынбарлыҡ шарттарында һынау М.М. Громов исемендәге осош-тикшереү институты территорияһында алып барыла. Баш конструкторҙың хәбәр итеүенсә, истребитель бортта урынлашҡан штаттағы системалар ярҙамында тикшерелә, һәм һәр осош һайын машина етештереүселәр менән күрһәтелгән характеристикаларҙы раҫлай.
Самолет принципиаль яңы авионика комплексы, шулай уҡ камил радиолокацион система менән йыһазландырылған. Истребителдең юғары интеллектуаль йыһазланышы летчикка көсөргәнеште кәметә һәм уға иғтибарын тактик мәсьәләләрҙе үтәүгә йүнәлтергә мөмкинлек бирә.
Хәтерегеҙгә төшөрәбеҙ, Фронт авиацияһы перспективалы авиацион комплексы кооперацияла етештерелә: уны әҙерләү һәм етештереүгә йөҙҙән ашыу предприятие йәлеп ителгән. Авиацион двигателде «Сатурн» фәнни-производство берекмәһе асыҡ акционерҙар йәмғиәте менән берлектә «Өфө моторҙар эшләү производство берекмәһе» асыҡ акционерҙар йәмғиәте етештерә. Тәүге һынау осошо быйылғы йылдың 29 ғинуарында булып үткәйне.
Фронт авиацияһы перспективалы авиацион комплексы өлгөһөнә истребителгә етеҙ маневрҙар яһауға мөмкинлек биреүсе, үҙгәреүсән тартыу көсө векторы булған ике “117” двигателе ҡуйылған. Оҙайлы ваҡыт тауыштан шәберәк осоуы һәм күҙгә күренеп бармауы истребителдең уникаль үҙенсәлектәре булып тора, тип хәбәр итә уны эшләп сығарыусылар.


text:
Фото:
БР Премьер-министры Раил Сарбаев: Техника үлән сабыуҙы ҡыҫҡа ваҡытта тамамларға мөмкинлек бирәсәк
Фото:
Мал аҙығы әҙерләү техникаһын һатып алыуға республика бюджетынан йөҙ миллион һум бүленгән – тейешле ҡарарға Башҡортостан Республикаһы Хөкүмәте Премьер-министры Раил Сарбаев ҡул ҡуйған.
Машина-технологик станциялар өсөн техника һатып алыу ҡыҫҡа ваҡыт эсендә үлән мул үҫкән райондарҙа мал аҙығы әҙерләп, уны ҡоролоҡтан зыян күргән Урал аръяғы райондарына сығарырға мөмкинлек бирәсәк. «Башҡорт» МТС-ы ДУАХП-һы өсөн йәмғеһе 56 пресс-йыйыусы, шуларҙың 22 – төкләү һәм 34 – рулондарға ураусы, һатып алынасаҡ.
– Аҡсаны райондарға, МТС-ҡа алып барып еткерергә һәм халыҡты мал аҙығын тиҙ арала әҙерләүгә көйләргә кәрәк, — тине Раил Сарбаев.


text:
Республика этник мәҙәниәт үҫешенең маҡсатлы программаһын тормошҡа ашырыуға федераль субсидиялар аласаҡ
Башҡортостан Рәсәй Федерацияһының, гражданлыҡ берҙәмлеген нығытыуға һәм милләт-ара мөнәсәбәттәрҙе гармониялаштыруға йүнәлтелгән төбәк маҡсатлы программаларын һайлап алыуҙа еңеүсе тип табылған, 39 субъект иҫәбендә. 2014 йылда конкурс комиссияһы ҡарауына 55 төбәк программаһы тапшырыла, улар Рәсәйҙең Төбәк үҫеше министрлығы ҡарары менән билдәләнгән 12 критерий буйынса баһаланды.
Еңеүселәргә «Рәсәй милләттәре берҙәмлеген һәм Рәсәй халыҡтарының этник мәҙәниәте үҫешен нығытыу (2014-2020 йылдар)» федераль маҡсатлы программа сиктәрендә федераль бюджеттан субсидиялар биреләсәк. Төбәк үҫеше министрлығында аңлатыуҙарынса, төбәктең маҡсатлы программалары, гражданлыҡ ватансылығын һәм Рәсәй гражданлыҡ берҙәйлеген формалаштырыуға һәм нығытыуға, шулай уҡ Рәсәй халыҡтарының этник мәҙәниәте үҫешен үҫтереү һәм телдәр төрлөлөгөнә ярҙам итеү буйынса сараларҙы тормошҡа ашырыуға йүнәлтелгән, йәмәғәт инициативаларына һәм сараларға ярҙам итеүҙе ҡарай.
Милләт-ара мөнәсәбәттәр өлкәһендә дәүләт сәйәсәте департаменты Рәсәй Федерацияһы Хөкүмәтенә программа сиктәрендә субъекттар араһында федераль бюджеттан средстволарҙы 2014 йылда бүлеүҙе раҫлау тураһында акт проектын әҙерләйәсәк һәм йүнәлтәсәк.


text:
Рөстәм Хәмитов: «Башҡортостанда дүртенсе йыл рәттән эш әүҙемлеге күрһәткестәре яҡшыра» Фото: Андрей Старостин
Рөстәм Хәмитов: «Башҡортостанда дүртенсе йыл рәттән эш әүҙемлеге күрһәткестәре яҡшыра»
Рөстәм Хәмитов: «Башҡортостанда дүртенсе йыл рәттән эш әүҙемлеге күрһәткестәре яҡшыра» Фото: Андрей Старостин
ӨФӨ, 2015 йыл, 27 май. /«Башинформ» мәғлүмәт агентлығы, Илья Спиридонов/.
26 майҙа Республика йортонда Рөстәм Хәмитов Башҡортостан Башлығы ҡарамағындағы Инвестиция мөхитен яҡшыртыу буйынса йәмәғәт советы ултырышын үткәрҙе.
— Башҡортостанда дүртенсе йыл рәттән эш әүҙемлеге күрһәткестәре яҡшыра. Ошо ваҡыт эсендә төп капиталға инвестициялар күләме 30,5 процентҡа, шул иҫәптән былтыр 4,1 процентҡа артҡан. Шуныһы ҡыуаныслы: ағымдағы йылдың беренсе кварталында уҙған йылдың шул осорона ҡарата үҫеш 9 процент тәшкил итә, — тине республика етәксеһе.
Рөстәм Хәмитов һүҙҙәренсә, төбәктә инвестиция мөхитен яҡшыртыу өсөн муниципаль кимәлдәге эште ойоштороуҙы яңынан ҡарарға кәрәк. Ошо маҡсатта республика Хөкүмәте эшҡыуарҙар ойошмалары менән берлектә Муниципаль берәмектә уңайлы инвестиция мөхитен тәьмин итеү буйынса урындағы үҙидара органдары эшмәкәрлеге стандарты проектын әҙерләгән. Яҡын арала проект раҫланасаҡ.
Рөстәм Хәмитов инвестиция мөхитен яҡшыртыу буйынса мөһим бурыстарҙы билдәләне — индустриаль парктар төҙөү, кластерҙар булдырыу һәм уларҙы үҫтереү, шул иҫәптән импортты алмаштырыу сәйәсәте сиктәрендә, шулай уҡ кадрҙар мәсьәләһен хәл итеү.
— Ябай булмаған иҡтисади шарттарҙа республиканың инвестиция үҫеше стратегияһы ла үҙгәрештәр кисерә. Шуның менән бергә Башҡортостан Хөкүмәте инвесторҙар өсөн бюджет стимулдары, дәүләт өҫтөнлөктәрен биреү гарантиялары, льготалы һалым һалыу мөмкинлектәренән баш тартырға йыйынмай. Әммә быйылдан башлап төп эш ойошторолған проекттарға өҫтәмә капитал һалыуға бәйле буласаҡ, — тип хәбәр итте төбәк Башлығы. — Рәсәйҙең иң эре банктары менән килешеүҙәргә ҡул ҡуйылған.
Рөстәм Хәмитов, шәхси инвесторҙарҙың хәүефен кәметеү өсөн эшҡыуарлыҡ менән берлектәге йәмәғәт инфраструктураһы объекттарын төҙөү буйынса эште киңәйтергә кәрәк, тип билдәләне. Дәүләт-шәхси партнерлыҡ һәм концессия килешеүҙәре тәжрибәһе республика һәм муниципаль кимәлдә файҙаланылырға тейеш. Бының өсөн республикала Инвестиция фонды булдырылған. Дөйөм күләме — 300 миллион һум. Транспорт, тирә-йүнде һаҡлау һәм спорт өлкәһендә яҡынса 50 миллиард һумлыҡ биш проект хупланған да инде.
Ултырыш барышында Башҡортостан Башлығы республика Хөкүмәтенең иҡтисад бүлегенә бер аҙнала ғәмәлдәге һәм потенциаль инвесторҙарға, башҡарма власть органдарына һәм муниципалитет етәкселәренә Инвестиция мөрәжәғәтен әҙерләп, баҫтырып сығарырға ҡушты.
Ултырышта дәүләт-шәхси партнерлыҡ механизмдарын мәғариф өлкәһендә ҡулланыу мәсьәләләре тикшерелде.
Сығыштың тулы стенограммаһы республика Башлығының рәсми сайтында бирелгән.


text:
Экологтар көнө менән!
Башҡортостан Президенты Мортаза Рәхимов республиканың тәбиғәтте һаҡлау хеҙмәте хеҙмәткәрҙәрен һәм ветерандарын һөнәри байрамдары — бөгөн билдәләнгән Экологтар көнө менән ҡотланы. Ҡотлауҙа шулай тиелә:
"Тәбиғәтте һаҡлау хеҙмәттәренең хөрмәтле хеҙмәткәрҙәре һәм ветерандары!
Һеҙҙе һөнәри байрамығыҙ — Экологтар көнө менән ихлас ҡотлайым!
Башҡортостан — Рәсәй Федерацияһының индустриаль яҡтан алға киткән төп төбәктәренең береһе. Тирә-яҡ мөхитте, ҡабатланмаҫ тәбиғәтте һаҡлау, бай тәбиғәт ресурстарын рациональ файҙаланыу, экологик именлекте һәм кешеләрҙең сәләмәтлеген нығытыу мәсьәләләренә беҙҙә айырым иғтибар бирелә.
"Башҡортостан Республикаһы экологияһы һәм тәбиғәт ресурстары" айырым маҡсатлы программаһы уңышлы үтәлә. Экологик именлекте тәьмин итеү буйынса норматив хоҡуҡ базаһы камиллаша. Предприятиелар, технологик процестарҙың һәм сығарылған продукцияның экологик талаптарға яуап биреүен тәьмин итеп, етештереүҙе модернизациялай. Һуңғы йылдарҙа республика ошо көнүҙәк мәсьәлә буйынса Рәсәй кимәлендәге мөһим кәңәшмәләр һәм конференцияларҙы үткәреү урынына әүерелә бара.
Тирә-яҡ мөхитте һаҡлауҙа өлгәшелгән уңыштар — изге эшкә тоғро ысын профессионалдар — юғары квалификациялы белгестәрҙең тырыш хеҙмәте һөҙөмтәһе ул!
Беҙҙә тәбиғәт байлыҡтарын һаҡлау һәм тулыландырыу бурыстары артабан да эҙмә-эҙлекле, системалы тормошҡа ашырылыр, тирә-яҡ мөхит кешеләрҙе үҙенең йомартлығы һәм ҡабатланмаҫ гүзәллеге менән һәр саҡ ҡыуандырһын өсөн мөмкин булғандың барыһы ла эшләнер, тип ышанам.
Һеҙгә һәм яҡындарығыҙға ныҡлы һаулыҡ, именлек һәм бәхет, тыуған Башҡортостаныбыҙ һәм бөтә Рәсәй хаҡына хеҙмәтегеҙҙә артабан да уңыштар теләйем!
Башҡортостан Республикаһы Президенты М. Рәхимов".


text:
Өфөлә Халыҡ-ара ғаилә көнөнә арналған саралар үтә
15 майҙа билдәләнгән Халыҡ-ара ғаилә көнөнә ҡарата Өфөлә бер нисә сара үткәреләсәк. Уларҙың төп маҡсаты – ғаилә ҡиммәттәрен пропагандалау, күп балалы, шулай уҡ ауыр хәлдә ҡалған ғаиләләргә ярҙам итеү.
Шулай итеп, Өфө хакимиәтенең рәсми сайтында әйтелеүенсә, бөгөн көндөҙгө 3-тә «Химик» мәҙәниәт һарайында баш ҡаланың халыҡты социаль хеҙмәтләндереү комплекслы үҙәктәрендә иҫәптә торған ғаиләләр өсөн байрам сараһы башланды.
Уның сиктәрендә мәҙәниәт һарайының фойеһында балалар һәм ата-әсәләр өсөн конкурс һәм уйындар үткәреләсәк, артабан ижади коллективтар менән әҙерләнгән концерт тәҡдим ителәсәк. Байрамға 300 ғаилә саҡырылған.
Өфөлә йәнә ике һәм унан күберәк инвалид бала тәрбиәләгән 62 ғаиләгә бүләктәр йыйылмаһы тапшырыу буйынса социаль акция үткәреләсәк.
Комсомол урамы, 79 адресы буйынса урынлашҡан «Ғаилә» психологик-медик-социаль оҙата барыу үҙәгендә лә Ғаилә көнө билдәләнәсәк.
15 майҙа иртәнге 9-ҙан киске 6-ға тиклем етем балаларҙы ғаиләгә урынлаштырыу мәсьәләләре буйынса ҡыҙыу линия эшләй. Граждандарҙың һорауҙарына опека һәм попечителлек органдары белгестәре яуап бирәсәк. Телефоны: 241-43-90.
Бынан тыш, теләге булғандар индивидуаль психологик һәм юридик консультациялар ала аласаҡ.
Етем балаларҙы ғаиләгә урынлаштырыу системаһында эшләгән белгестәр өсөн «Ғаилә менән эшләүҙең арт-терапевтик алымдары» семинары үткәрелә.
Ғаиләләргә тәрбиәгә алынған балалар төркөмдәре менән дәрестәр ҙә ойоштороласаҡ.
Республика вуздарында белем алған буласаҡ социаль педагогтар өсөн Үҙәк буйлап танышыу экскурсияһы һәм «Ғаиләлә балаларға ҡарата көс ҡулланыуҙы иҫкәртеү», «Шәхесте үҫтереүҙең мөһим факторы булараҡ әсәйгә эмоциональ бәйлелек» темаларына практик дәрестәр үткәреү ҙа ҡаралған.
Ғаиләләр йәнә «Әсәй, атай, мин – спорт һөйөүсе ғаилә» эстафетаһында ҡатнаша аласаҡ. Үҙенсәлекле Асыҡ ишектәр көнө «Минең ғаиләм» һүрәттәр конкурсына йомғаҡ яһау менән тамамланасаҡ.
Сара Өфөнөң Опека һәм попечителлек идаралығы менән берлектә әҙерләнгән.


text:
Экологик өмәләрҙә миллиондан ашыу кеше ҡатнашты
Республиканың миллиондан ашыу кешеһе тораҡ пункттарын таҙартыу, төҙөкләндереү һәм йәшелләндереү буйынса сараларҙа ҡатнашты. БР Экология министрлығынан хәбәр итеүҙәренсә, экологик акциялар үткәреүгә 14 меңдән ашыу техника берәмеге йәлеп ителде. 69 мең тонна самаһы ҡаты көнкүреш ҡалдыҡтары йыйып, сығарып түгелде.
Республикала төҙөкләндереү буйынса үткәрелгән айлыҡ сиктәрендә 1300 мең квадрат метрҙан ашыу юл япмаһы ремонтланды. 46 мең погон метр ҡойма, бина фасадтары һәм башҡа элементтар төҙөкләндерелде. Тораҡ пункттарын йәшелләндереү әүҙем алып барыла. Был эшкә уҡыусылар, йәш экологтар йәлеп ителә. 24 апрелгә 11560 ағас һәм ҡыуаҡлыҡ үҫентеһе ултыртылды.
БР Экология министрлығы дәүләт инспекторҙары административ комиссиялар составында төҙөкләндереү буйынса айлыҡ сараларының үтәлешен контролдә тота. Улар 428 объектты тикшерҙе, уларҙан 94-е тәбиғәтте һаҡлау закондары талаптарына яуап бирмәй. Объекттарҙы тикшереү һөҙөмтәләре буйынса 74 кеше административ яуаплылыҡҡа тарттырылды. Бынан тыш, 32 вазифалы һәм 38 физик шәхескә штраф һалынды. Штрафтарҙың дөйөм суммаһы 324,5 мең һум тәшкил итте.


text:
Фото:
Өфө йәрминкәләрендә 14 мең тонна самаһы картуф һатылды
Фото:
Өфөлә тамамланған көҙгө йәшелсә йәрминкәләре барышында 13,8 мең тонна картуф һатылды. Уның ярайһы уҡ ҡиммәтәйеүенә ҡарамаҫтан, Өфөлә “икенсе икмәк” ҙур талап менән файҙалана. Сағыштырыу өсөн, 2009 йылғы көҙгө йәрминкәләрҙә 14,6 мең тонна картуф һатылғайны.
— Йәшелсә йәрминкәләрендә ситтән килтерелгән картуф өҫтөнлөк итте, — тине Өфө хакимиәте башлығы Павел Качкаев. – Республика етештереүселәренең продукцияһы быйылғы ҡоролоҡ эҙемтәһендә был юлы бик аҙ булды.
Павел Качкаев әйтеүенсә, Башҡортостанға картуфты Барнаул, Төмән, Красноярск, Новосибирск, Магнитогорск, Омск ҡалаларынан, Алтай крайынан, Кемерово өлкәһенән һәм хатта Беларусь Республикаһынан килтерәләр.


text:
Башҡортостан – түләүле хеҙмәттәр күләме буйынса Волга буйы федераль округында икенсе урында
Республиканың һәр кешеһенә иҫәптә түләүле хеҙмәттәр күләме һигеҙ айҙа 27,1 мең һумды тәшкил иткән. Был күрһәткес буйынса Башҡортостан Волга буйы федераль округы төбәктәре араһында икенсе урында килә. Башҡортостанстатта хәбәр итеүҙәренсә, йыл башынан алып республика халҡына 110,2 млрд һум суммаға түләүле хеҙмәт күрһәтелгән. Был уҙған йылдың ошо уҡ осорона ҡарата 1,4 процентҡа күберәк.
Ғәҙәттәгесә, халыҡҡа күрһәтелгән түләүле хеҙмәттәрҙең ҙур өлөшөн коммуналь, транспорт хеҙмәттәре, элемтә, көнкүреш һәм торлаҡ хеҙмәттәре алып тора. Бөтә хеҙмәттәрҙең 77 проценты тап ошо өлкәләргә тура килә. Республика халҡы спорт менән әүҙемерәк шөғөлләнә, бассейн һәм тренажерҙар залына ла күпләп йөрөй башлаған. Был өлкәләге түләүле хеҙмәттәр 17,2 процентҡа артҡан.
Статистиканан күренеүенсә, Башҡортостан халҡы үҙенең һаулығына күберәк иғтибар бүлә. Һөҙөмтәлә санатор-һауыҡтырыу хеҙмәттәре 11,1 процентҡа артҡан.
Шуныһы иғтибарға лайыҡ: түләүле хеҙмәттәр өлкәһенә эшҡыуарлыҡтың йоғонтоһо арта. Мәҫәлән, халыҡҡа күрһәтелгән хеҙмәттәрҙең 50,9 проценты быйыл эшҡыуарҙарға тура килә. Әйткәндәй, хеҙмәттәрҙең 33,8 проценты шәхси эшҡыуарҙар менән күрһәтелгән.


text:
ВТБ етәкселеге «Газпром нефтехим Салауат» менән хеҙмәттәшлекте киңәйтеүҙе тикшерә
2 декабрҙә ВТБ етәкселеге «Газпром нефтехим Салауат» асыҡ акционерҙар йәмғиәтенең производство территорияһында булды. Сәфәрҙең маҡсаты — хеҙмәттәшлекте киңәйтеү мөмкинлектәрен тикшереү, шул иҫәптән акрил кислотаһы етештереү буйынса яңы комплекс төҙөлөшөн финанслау өлкәһендә лә.
«Газпром нефтехим Салауат» асыҡ акционерҙар йәмғиәте – ВТБ-ның стратегик клиенты, компаниялар байтаҡ проекттар буйынса партнерлыҡты әүҙем үҫтерергә планлаштыра. Хәҙер предприятиеның кредит портфелендә банктың өлөшө 50 проценттан ашыу тәшкил итә (ВТБ банкында «Газпром нефтехим Салауат» асыҡ акционерҙар йәмғиәтенең кредит портфеле — 30 миллиард һум самаһы). Гарантиялы операциялар буйынса әүҙем хеҙмәттәшлек алып барыла. Йыл башынан алып бирелгән гарантиялар күләме 30 миллиард һумдан ашыу тәшкил итә. Банк шулай уҡ компания менән иҫәп-хисап-касса, конверсия һәм депозит операциялары өлкәһендә хеҙмәттәшлек итә.
Сәфәр барышында «Газпром нефтехим Салауат» асыҡ акционерҙар йәмғиәте территорияһында акрил кислотаһы етештереү буйынса яңы комплекс нигеҙенә символик «алтын» свай ҡуйыу тантанаһы үтте. Тантанала идара ағзаһы, «Газпром» асыҡ акционерҙар йәмғиәтенең маркетинг, газ һәм шыйыҡ углеводородтар эшкәртеү департаменты начальнигы Кирилл Селезнев, «Газпром нефтехим Салауат» предприятиеһының генераль директоры Дамир Шәүәлиев, ВТБ банкы президентының беренсе урынбаҫары – банк идараһы рәйесе Юрий Соловьев һәм башҡалар ҡатнашты.


text:
Һыу буйҙарында ирҙәр үлә
Ял ысын мәғәнәһендә ял булараҡ үтһен өсөн ябай хәүефһеҙлек ҡағиҙәләрен үтәү ҙә етә, айырыуса йәйге эҫе осорҙа һыу янында иғтибарлы булырға кәрәк.
Быйылғы миҙгелдә республикала 57 пляж һәм 174 ял итеү урыны билдәләнгән. Махсус төҙөлгән комиссия тарафынан уларҙың барыһы ла ентекле тикшереү үткән, урындарҙағы белгестәр һыу инеү урындарында йылға-күл төптәрен таҙартҡан, һыу инеү сиктәре билдәләнгән Республика йылға күлдәрендә йәй башынан 100-гә яҡын кеше батып үлгән. Уларҙың күбеһе үҫмерҙәр, ир-егеттәр.


text:
Башҡортостанда башланғыс һәм урта һөнәри белем биреү учреждениеларына ҡабул итеү имтихандары башлана
Йома көндө, 15 июлдә, Башҡортостанда башланғыс һөнәри һәм урта һөнәри белем биреү учреждениеларына ҡабул итеү имтихандары башлана. БР Мәғариф министрлығында хәбәр итеүҙәренсә, 76 урта махсус уҡыу йорттарына бюджет нигеҙендә көндөҙгө бүлеккә 11,5 мең кеше инә ала, уларҙың 2,5 меңе – 11 класс нигеҙендә, 9 меңе – 9 класс нигеҙендә.
94 башланғыс һөнәри белем биреү учреждениеһы 13 мең егет һәм ҡыҙҙы ҡабул итергә әҙер. 9 меңдән ашыуын – 9 класс нигеҙендә, 4731 – 11 класс нигеҙендә.
Әйткәндәй, быйыл мәктәп аттестаттарын алмаған дөйөм белем биреү учреждениеларының сығарылыш уҡыусыларының туғыҙ класс нигеҙендә башланғыс һәм урта һөнәри белем биреү учреждениеларында шулай уҡ һөнәри белем алыуы мөмкин. Уҡыу тамамланғас, улар диплом аласаҡ.
Алты урта махсус уҡыу йорто башланғыс һөнәри белем биреү программалары буйынса ла абитуриенттарҙы ҡабул итә, тип өҫтәнеләр мәғариф ведомствоһында.


text:
Башҡортостан Хөкүмәте менән "Внешэкономбанк" килешеү төҙөнө
Башҡортостан Республикаһы Хөкүмәте менән «Үҫеш һәм тышҡы иҡтисади эшмәкәрлекте үҫтереү банкы (Внешэкономбанк)» Дәүләт корпорацияһы хеҙмәттәшлек тураһында килешеү төҙөнө. БР Иҡтисади үҫеш министрлығы матбуғат хеҙмәтенән хәбәр итеүҙәренсә, стратегик партнёрлыҡ мөнәсәбәттәре урынлаштырыу, инвестицион эшмәкәрлек өлкәһендә оҙайлы ваҡытҡа һәм һөҙөмтәле хеҙмәттәшлекте үҫтереү килешеүҙең төп йүнәлеше булып тора.
Килешеүҙә ҡатнашыусылар инвестиция проекттарын финанслауҙы ойошторғанда, уларға ярҙам схемаларын эшкәрткәндә һәм инвестицион хәүефтәрҙе кәметеү буйынса тәҡдимдәр әҙерләгәндә үҙ-ара килешеп эш итергә ниәтләй.
Яҡтар берлектәге саралар һәм программалар эшкәртеү өсөн үҙ вәкилдәренең осрашыуҙарын ойоштороу тураһында һөйләшеп килеште.
Килешеү республикала инвестиция эшмәкәрлеген дәртләндереүгә, уның иҡтисади ҡеүәтен нығытыуға йүнәлтелгән.
Банк мәғлүмәттәренә ҡарағанда, әлеге ваҡытта “Внешэкономбанк”та Башҡортостандың 20 миллиард һумдан ашыуға дүрт инвестиция проекты ҡарала. Уларҙы тормошҡа ашырыу мең ярым яңы эш урыны булдырыуға булышлыҡ итәсәк, бюджетҡа 10 миллиард һумдан ашыу табыш килтерәсәк.


text:
Башҡортостан һәм «Авиация ҡорамалдары» хеҙмәттәшлек тураһында килешеүгә ҡул ҡуйҙыларФото: Олег Яровиков
Башҡортостан һәм «Авиация ҡорамалдары» хеҙмәттәшлек тураһында килешеүгә ҡул ҡуйҙылар
Башҡортостан һәм «Авиация ҡорамалдары» хеҙмәттәшлек тураһында килешеүгә ҡул ҡуйҙыларФото: Олег Яровиков
Ҡариҙел районында Башҡортостан Хөкүмәте һәм «Авиация ҡорамалдары» «Ростех» Дәүләт корпорацияһы холдингы араһында хеҙмәттәшлек тураһында килешеү төҙөлдө.
Республика башлығының матбуғат хеҙмәтенән хәбәр итеүҙәренсә, килешеүҙең төп маҡсаттарының береһе – холдинг, Өфө дәүләт авиация техник университетының һәм БР Хөкүмәтенең уртаҡ проекттарын әҙерләү һәм тормошҡа ашырыу нигеҙендә «Авиация ҡорамалдары» предприятиелары хеҙмәткәрҙәренең даими уҡыу-уҡытыуын үҫтереү. Яҡтар авиация сәнәғәт предприятиеларының иҡтисади үҫеше һәм юғары профессиональ белем биреү системаһы өсөн уңайлы шарттар, шулай уҡ юғары етештереүсән эш урындары булдырыу өҫтөндә бергәләп эшләргә ниәтләнә.
Хеҙмәттәшлек профессиональ белем биреү һәм авиация сәнәғәте предприятиелары белгестәрен яңынан әҙерләү программаһын үҫтереү өлкәһендә бер төркөм йүнәлештәр буйынса ғәмәлгә индереләсәк. Атап әйткәндә, яҡтар мәғариф һәм инженер белгестәрен әҙерләү өлкәһендәге проекттар өсөн инвестиция ресурстарын йәлеп итеү һәм һөҙөмтәле ҡулланыу шарттарын булдырыу өҫтөндә эшләйәсәк. Бынан тыш, килешеү өҙлөкһөҙ ғилми-техник эш өсөн вуз-ара үҙәкте ойоштороу буйынса сараларҙы әҙерләүҙә һәм тормошҡа ашырыуҙа студенттарҙың һәм аспиранттарҙың ҡатнашыуын күҙ уңында тота.
Рөстәм Хәмитов билдәләүенсә, «авиация ҡорамалдарын етештереү – ул мөһим йүнәлеш, унһыҙ бөгөн заманса авиация эшләй алмай. Был килешеүгә ҡул ҡуйыу беҙҙең өсөн мөһим аҙым, сөнки ул предприятиеларыбыҙҙың, уҡыу йорттарының үҫешенә һәм яңы эш урындарын булдырыуға яңы импульс бирәсәк».
Авиахолдинг башлығы Максим Кузюктың әйтеүе буйынса, «бөгөн Башҡортостан территорияһында урынлашҡан предприятиеларҙа алты меңләп кеше эшләй. Улар араһында байтаҡ ҡына инженерҙар. Был кадрҙарҙы һәм махсус программаларҙы әҙерләү, әлбиттә, беҙҙең өсөн бик мөһим, ул предметты тәрәнерәк өйрәнәсәк һәм беҙҙең эште уңайлыраҡ итәсәк».
Ул шулай уҡ квалификациялы белгестәрҙе әҙерләү буйынса программаның 1 сентябрҙә башланыуын билдәләне.


text:
Мәскәүҙә Башҡортостан, Мордовия һәм Һамар яҡташтарының кисәһе үтте
Үткән йәкшәмбе Мәскәүҙең «Конгресс-үҙәк» Мәҙәниәт һарайында «Сикһеҙ дуҫлыҡ» тип аталған ҙур концерт уҙҙы. Ул Халыҡтар берҙәмлеге көнөнә арналды һәм бер юлы өс Мәскәү яҡташтар ойошмаһы – Башҡортостан, Мордовия һәм Һамар өлкәһе – тарафынан ойошторолдо. Программаны «Мордва яҡташтары» төбәк-ара йәмәғәт ойошмаһы етәксеһе, Плеханов исемендәге Рәсәй иҡтисад университеты ректоры Виктор Гришин асты. Берләштерелгән концерт программаһында Рәсәйҙең өс төбәгенән профессиональ артистар һәм художество үҙешмәкәрлек коллективтары – Мәскәүҙәге «Алтын ай» башҡорт бейеү коллективы, «Саптар» ҡурайсылар ансамбле, «Мордовочка» фольклор коллективы, Дәүләт академия симфония капеллаһы солистары, Мәскәү эргәһенән «Бояраваня» мордва хоры, «Добры молодцы» төркөмө солисы Георгий Мещариков – сығыш яһаны. Концерт илдең өс төбәгенән – сығышы менән Башҡортостан, Мордовия һәм Һамар өлкәһенән – 700-ҙән ашыу тамашасыны йыйҙы. Концертта ҡатнашыусы яҡташтар ағзалары Мәскәүҙә берлектәге милли-мәҙәни акциялар үткәреү тәжрибәһен артабан да дауам итергә ҡарар иттеләр, тип хәбәр итте «Башинформ» агентлығына Башҡортостандың Мәскәүҙәге Тулы хоҡуҡлы вәкиллегенең матбуғат үҙәге етәксеһе Гөлсәсәк Ханнанова.


text:
Төбәктә көндәр бер аҙ һалҡынайта, һуңынан йәнә йылыта Фото: Олег Яровиков
Төбәктә көндәр бер аҙ һалҡынайта, һуңынан йәнә йылыта
Төбәктә көндәр бер аҙ һалҡынайта, һуңынан йәнә йылыта Фото: Олег Яровиков
ӨФӨ, 2016 йыл, 12 ғинуар. /«Башинформ» мәғлүмәт агентлығы, Гөлфиә Акулова/.
Башҡортостанда көндәр бер аҙ һалҡынайта, һуңынан йәнә йылыта. Был аҙнала республикала тотороҡһоҙ һауа торошо көтөлә, тип хәбәр итә Башҡортостандың гидрометеорология һәм тирә-яҡ мөхит мониторингы идаралығы.
Осор башында көслө һалҡындар буласаҡ. Аҙнаның тәүге көндәрендә һауа температураһы -13, -18 градус тәшкил итәсәк, аяҙайтҡанда 23 градусҡаса һыуытасаҡ. Бер аҙ ҡар яуасаҡ. 12 ғинуарҙан 13-нә ҡарай төндә һауа температураһы -20, -25, урыны менән -30 градусҡа тиклем түбәнәйәсәк.
Аҙна уртаһынан төбәк биләмәһенә Рәсәйҙең көнбайышынан йылы фронт күсә. Шуға бәйле һауа температураһының күтәрелеүе, ҡар яуыуы, буран сығыуы, юлдарҙы көрт баҫыуы, боҙлауыҡ булыуы көтөлә. Көндөҙ һауа температураһы -2, -7, төндә -10 градус тәшкил итәсәк, көньяҡ-көнсығышта -15 градусҡа тиклем.


text:
Өфөлә күп фатирлы йорт советтары тураһындағы законды тормошҡа ашырыу мәсьәләләре тикшерелде
Төбәк парламентының Башҡортостан Республикаһында торлаҡ-коммуналь хужалыҡты реформалаштырыуға контроллек итеү буйынса эш төркөмө ултырышында республикала күп фатирлы йорт советтары эшмәкәрлеге тикшерелде.
Эш төркөмө рәйесе, БР Дәүләт Йыйылышы рәйесе урынбаҫары Рафаил Зиннуров тикшереләсәк мәсьәләнең етди һәм ҡатмарлы булыуын билдәләне. Күп фатирлы йорт советтары, уларҙың эшмәкәрлеген дөрөҫ ойошторғанда, торлаҡ-коммуналь комплекс эшмәкәрлегенә ыңғай йоғонто яһаясаҡ инструменттарҙың береһе була ала.
Ултырышта ҡатнашыу өсөн Өфө һәм Нефтекама ҡалалары етәкселәре саҡырылды. Үҙҙәренең сығышында улар был йүнәлештә башҡарылған эшмәкәрлек хаҡында мәғлүмәт менән бүлеште.
2011 йылдың июленән ноябренә тиклем 3124 йортта фатир хужалары дөйөм йыйылыштар үткәрҙе, унда йорт советтары һайланды, тип хәбәр итте Өфө хакимиәте башлығы Ирек Ялалов.
— Нигеҙҙә, совет рәйестәре итеп абруйлы, бығаса йортта йәшәүселәр һәм идара итеүсе компаниялар менән әүҙем эшмәкәрлек алып барған кешеләр һайланды, — тип хәбәр итте Ирек Ялалов. – Артабан рәйестәр өсөн курстар үткәрелде, уларға танытмалар тапшырылды. Ағымдағы йылдың беренсе кварталында күпселек идара итеүсе компаниялар идара итеү буйынса килешеүҙе тормошҡа ашырыу буйынса йорт советы рәйестәренә үткән йыл өсөн отчеттар ебәрҙе. Был мәғлүмәтте тикшергәндән һуң, рәйестәр, үҙ сиратында, идара итеүсе ойошмаларға киләһе йылға эш планы буйынса тәҡдимдәр менән мөрәжәғәт итте.
Нефтекама ҡалаһы хакимиәте башлығы урынбаҫары Оскар Сәлимов май башына ҡаланың барлыҡ 444 күп фатирлы йортонда советтар һайланыуын билдәләне.
— Хакимиәт, идара итеүсе компаниялар күп фатирлы йорт советтары менән берлектә йорттарҙы хеҙмәтләндереү сифатын яҡшыртыу буйынса эшмәкәрлек алып бара, — тип белдерҙе Нефтекама хакимиәте башлығы урынбаҫары. – Советтар ремонт үткәреү планын әҙерләүҙә ҡатнаша, техник йәһәттән тәьмин итеү сифатына баһа бирә, хеҙмәттәр күрһәтеүгә контроллек итә. Һөҙөмтәлә күп фатирлы йортта йәшәүселәрҙең әүҙемләшеүе күҙәтелә.
Ултырышта күп фатирлы йорт советы рәйестәре эшмәкәрлегенә тейешле баһа биреү темаһы ла ҡаралды.
Граждандарҙың хоҡуҡи белем кимәленең түбән булыуы, ултырышта ҡатнашыусылар фекеренсә, күп фатирлы йорт советтары һәм идара итеүсе компаниялар эшмәкәрлеге сифатына йоғонто яһаған йәнә бер мәсьәлә булып тора. Халыҡ һүлпәнлек күрһәтә, үҙенә бирелгән мөмкинлектәрҙе файҙаланырға ашыҡмай. Шуға күрә бөгөн граждандарҙың белем кимәлен арттырыу мөһим, тип иҫәпләй парламент төркөмө ағзалары.
Ултырышта ҡатнашыусылар фекеренсә, ҡуйылған бурыстарҙы тормошҡа ашырыу һәм торлаҡ-коммуналь комплекс эшмәкәрлегенең сифатын яҡшыртыу өсөн закондар сығарыу базаһын камиллаштырыу зарур.


text:
Рәсәйҙә Ҡораллы көстәргә көҙгө саҡырылыш башланды
Рәсәйҙә Ҡораллы көстәргә көҙгө саҡырылыш башланды.
Ил президенты Владимир Путин ошо туралағы Указға ҡул ҡуйҙы. Уға ярашлы, 1 октябрҙән 31 декабргә тиклем 18 йәштән 27 йәшкә тиклем граждандар хәрби хеҙмәткә алынасаҡ. Ҡораллы көстәргә 152 мең кеше саҡырыла. Владимир Путин Хөкүмәткә, субъекттарҙың башҡарма власть органдарына, хәрби хеҙмәткә саҡырыу комиссияларына граждандарҙы Ҡораллы көстәргә алыу менән бәйле сараларҙы тәьмин итергә ҡушылды. Башҡортостан был мөһим кампанияны һәр саҡ уңышлы атҡарып сыға. Бер-нисә йыл рәттән беҙҙең республика хәрби хеҙмәткә саҡырыу буйынса илдә алдынғы урынды ылды.


text:
Өфөләге саммит ШОС илдәренең хәүефһеҙлек өлкәһендәге үҫешенә яңы динамика өҫтәйәсәк — эксперттар
ӨФӨ, 2015 йыл, 20 апрель. /«Башинформ» мәғлүмәт агентлығы, Артур Басиров/.
Өфөләге ШОС саммиты ойошмаға ингән илдәрҙең хәүефһеҙлек һәм хәрби-сәйәси өлкәһендәге үҫешенә яңы динамика өҫтәргә тейеш. Был хаҡта Мәскәү — Пекин видеокүпере барышында Ҡытай донъя проблемалары институты рәйесе Ши Цзэ белдерҙе, тип хәбәр ителә форумдың рәсми сайтында.
Ҡытай ижтимағи фәндәр академияһының Шанхай хеҙмәттәшлек ойошмаһын тикшереү буйынса үҙәге генераль секретары Сунь Чжуанчжи ҙа үҙ сығышында ошо хаҡта һөйләне. Уның фекеренсә, бөтә донъялағы проблемаларҙы иҫәпкә алып, хәүефһеҙлек өлкәһендәге хеҙмәттәшлектең ҡайһы бер мәсьәләләрен ҡайтанан ҡарарға кәрәк. Шанхай хеҙмәттәшлек ойошмаһы ошо төбәк сиктәренән тыш булған бөтә проблемалар, көрсөктәр буйынса үҙенең позицияһын аныҡ билдәләргә тейеш, тип иҫәпләй эксперт.
ШОС дәүләт башлыҡтары советының алдағы ултырышында ойошма ҡеүәтләнәсәк, тип билдәләне Рәсәй Фәндәр академияһының Алыҫ Көнсығыш институты директоры урынбаҫары Сергей Лузянин. Ул яҡын арала Һиндостан менән Пакистандың статусы күтәрелеү, шулай уҡ күҙәтеүсе илдәрҙең исемлеген яңыртыу мөмкинлеге тураһында белдерҙе. Уның һүҙҙәренсә, Шанхай хеҙмәттәшлек ойошмаһының киңәйеүе, бер яҡтан, донъяға ойошманың асыҡ һәм әүҙем булыуын күрһәтһә, икенсенән, уның абруйын күтәрәсәк.


text:
Фото:
Журналистарҙы финанс-иҡтисади тематиканы иң яҡшы яҡтыртыуға конкурста ҡатнашырға саҡыралар
Фото:
Башҡортостанда киң мәғлүмәт сараларында финанс-иҡтисади темаларҙы иң яҡшы яҡтыртыуға республика журналистары араһында йыл һайын ижади конкурс үтә.
Конкурс БР Милли банкы ҡатнашлығында Башҡортостан Республикаһы Кредит ойошмалары ассоциацияһы менән ойошторола. Уның маҡсаты – төбәктең банк секторына ҡарата ыңғай йәмәғәтселек фекерен формалаштырыу һәм халыҡтың финанс яҡтан мәғлүмәтлелеген арттырыу буйынса эштәрҙе әүҙемләштереү.
Ойоштороу комитеты хәбәр итеүенсә, заявкалар һәм конкурс материалдары Өфө ҡалаһы, Октябрь Революцияһы урамы, 78-се йорт, 2-се ҡат, БР Кредит ойошмалары ассоциацияһы адресы буйынса 2011 йылдың 1 февраленә тиклем ҡабул ителә.


text:
Екатеринбургта осрашыу индустрияһын үҫтереү мәсьәләһе ҡараласаҡ
Екатеринбургта 9-10 октябрҙә үтәсәк "Төбәк осрашыуҙар индустрияһын үҫтереү" МIСЕ II Халыҡ-ара конференция- күргәҙмәһендә профессионалдар өсөн актуаль үҫеш стратегиялары һәм ғәмәли ҡарарҙар тәҡдим ителәсәк.
Конференцияның үҙенсәләге — халыҡ-ара кимәлдә осрашыу индустрияһында ҡатнашыусылар практикаһында мөһим мәсьәләләрҙе хәл итеүгә йүнәлеш тотоу. Билдәле булыуынса, Екатеринбургта ШОС һәм БРИК саммиттары үткәрелде. Ҡалала эшлекле коммуникациялар ойоштороу буйынса файҙалы тәжрибә тупланған.
Конференция-күргәҙмәнең ойоштороу комитетынан хәбәр итеүҙәренсә, пленар өлөштә халыҡ-ара осрашыуҙар индустрияһын үҫтереүҙең хәҙерге заман тенденциялары һәм Рәсәй төбәктәренең конкуренцияға һәләтлелеген күтәреү тураһында һүҙ алып барыласаҡ. Унда ҡатнашыусылар алдында Свердловск өлкәһенең Сауҙа, туҡланыу һәм хеҙмәтләндереүҙәр министрлығы вәкилдәре, Бельгия, Италия, Швейцария, Мәскәү, Санкт-Петербург эксперттары сығыш яһаясаҡ. Мастер-кластар, осрашыуҙар баҙарында ҡаланың имиджын булдырыу мәсьәләләренә арналған түңәрәк өҫтәл үткәреләсәк.
Екатеринбург, Силәбе, Пермь, Төмән, Өфө, Новосибирск, Омск һәм Рәсәйҙең башҡа ҡалаларынан 50-нән ашыу осрашыуҙар индустрияһы профессионалы конференцияла ҡатнашыу теләген белдерҙе.
Тулыраҡ мәғлүмәт www.expo-com.info сайтында.


text:
Рөстәм Хәмитов Бөйөк Еңеүҙең 70 йыллығына әҙерләнеү һәм уны байрам итеү буйынса ойоштороу комитеты ултырышын үткәрҙе Фото: Андрей Старостин
Рөстәм Хәмитов Бөйөк Еңеүҙең 70 йыллығына әҙерләнеү һәм уны байрам итеү буйынса ойоштороу комитеты ултырышын үткәрҙе
Рөстәм Хәмитов Бөйөк Еңеүҙең 70 йыллығына әҙерләнеү һәм уны байрам итеү буйынса ойоштороу комитеты ултырышын үткәрҙе Фото: Андрей Старостин
ӨФӨ, 2015 йыл, 27 апрель. /«Башинформ» мәғлүмәт агентлығы, Илья Спиридонов/.
24 апрелдә республика Хөкүмәте йортонда Башҡортостан Башлығы Рөстәм Хәмитов Бөйөк Ватан һуғышында Еңеүҙең 70 йыллығына әҙерләнеү һәм уны байрам итеү буйынса ойоштороу комитетының дүртенсе ултырышын үткәрҙе. Унда Башҡортостан Хөкүмәте ағзалары, министрлыҡтар һәм ведомстволар етәкселәре, шулай уҡ йәмәғәт ойошмалары вәкилдәре ҡатнашты.
Башҡортостан Республикаһының хәрби комиссары Анатолий Балтинский һәйкәлдәрҙе, монументтарҙы, обелискыларҙы һәм ҡәберлектәрҙе төҙөкләндереү буйынса саралар тураһында һөйләне. Өфө районы Йоматау ауылындағы хәрби зыяратта эштәр әүҙем бара, Бәләбәй районы Аксаков ауылы эргәһендәге һәм Өфөләге Сергиев зыяратындағы туғандар ҡәберлектәре төҙөкләндерелә. Бөтә эштәр ҙә май баштарында тамамланасаҡ.
— 9 майға бөтә объекттар ҙа тулыһынса әҙер булырға тейеш. Һәр район, ҡала, ауыл башлыҡтарынан ошо мәсьәләләрҙе үҙ контроленә алыуҙарын талап итәм, — тип һыҙыҡ өҫтөнә алды Рөстәм Хәмитов.
Анатолий Балтинский 9 майҙа Өфөнөң Ленин майҙанында хәрбиҙәрҙең, курсанттарҙың һәм кадеттарҙың, көс структураларының тантаналы парады буласаҡ тип билдәләне. Хәҙерге ваҡытта күнекмәләр дауам итә.
Башҡортостандың хеҙмәт һәм халыҡты социаль яҡлау министры Ленара Иванова Бөйөк Ватан һуғышы ветерандарын торлаҡ менән итеү хаҡында һөйләне. Аныҡланған мәғлүмәттәр буйынса, республикала 1113 һуғышта ҡатнашыусы, инвалидтар һәм ветерандарҙың тол ҡатындары торлаҡ шарттарын яҡшыртыуға мохтаж. Тапшырылған документтарҙы тикшергәндән һуң уларҙың барыһына ла торлаҡҡа сертификат бирелә. Һуғыш ветерандарына аҡсалата түләүҙәр буйынса ла тотҡарлыҡтар юҡ.
Башҡортостандың мәҙәниәт министры Әминә Шафиҡова, шулай уҡ Туймазы һәм Көйөргәҙе райондары хакимиәттәре башлыҡтары Айҙар Суфиянов менән Әхәт Ҡотлоәхмәтов Еңеү көнөн байрам итеү алдынан республиканың ҡала һәм райондарында ниндәй байрам саралары ойоштороласағы тураһында һөйләне.
Кәңәшмәлә шулай уҡ юбилей тантаналары йыл аҙағына тиклем дауам итәсәк тип билдәләнде. Мәҫәлән, 2015 йылдың 20 сентябрендә Көйөргәҙе районында тыуып үҫкән, башҡорттар араһында иң беренсе булып Советтар Союзы Геройы исемен алған Ғәфиәтулла Арыҫлановтың тыуыуына 100 йыл тула. Башҡортостан Башлығы Рөстәм Хәмитов ветерандар ойошмаларының батырҙың тыуған төйәгендә бюст ҡуйыу тәҡдимен хупланы.
— Һуғыш ветерандарына һәм инвалидтарға иғтибарлы булырға кәрәк, — тине Рөстәм Хәмитов. — Байрамдар үткәс тә ветерандарҙы онотмау, уларға ярҙам итеү, хәстәрлек күреү — һәммәбеҙҙең дә бурысы.


text:
Өфө «Хакимиә» мәсетен тергеҙеүгә һәр кем үҙ көсөн индера ала
Өфөлә «Байтул Мал» фонды һәм Рәсәй мосолмандары үҙәк диниә назаратының Рәсәй ислам университетының «Бер кирбес хаҡындай изге эш» тип аталған уртаҡ проекты старт алды. Был акция Хакимиә мәсетен тергеҙеүгә үҙ өлөшөн индерергә теләүселәрҙең барыһын да саҡыра.
«Хакимиә» мәсете – XX быуат башының ғибәҙәт архитектура ҡомартҡыһы. Өфөлә дүртенсе мәсет сауҙәгәр Абдуллатиф Хәкимовтың туранан-тура ҡатнашлығында төҙөлә. Ул йылдарҙа төҙөлөш тиҙ алып барыла. 1908 йылда ҡала халҡы имам-хатиб итеп Ҡазан губернаһы Бөгөлмә өйәҙенең Зәй-Ҡаратай улусы ауылынан мулла Мөхәмәтһаҙый Фәхретдиновты, ә аҙансы итеп башҡорт Төхвәтулла Ҡорбановты һайлап ҡуялар.
Мәсеттә Хәкимовтарҙың мәҙрәсәһе һәм мәхәлләләр йәмғиәте була. Абдуллатиф Хәкимов үҙенең бөтә милкен, йортон диниә назараты йыйылышына бүләк итә. Баһалап бөткөһөҙ был хеҙмәттәре өсөн мәсет йыйылышы бағыусылары Хәкимовҡа Өфөнөң почетлы гражданы тигән исем биреүҙе юллайҙар.
Мәсеттең бейеклеге 18 метр була. Хәкимовтар мәсете 1930 йылдың февралендә ябыла. Тәүҙә унда Башҡорт халыҡ комиссариаты хеҙмәте меңлектәренең курсы була. 1934 йылда бина фабрика клубына тапшырыла, 5 йылдан манараларҙы алып ташлап, ғибәҙәт элементтарын юҡ иткәндән һуң архитектура ҡомартҡыһы үҙенең сағыулығын юғалта. Мәсеттең эске яғы ла үҙгәртелә. 1948 йылда РСФСР Министрҙар Советы ҡарары менән йортто «Башкирэнерго» берләшмәһенә бирәләр.
«Башинформ» агентлығына һөйләүҙәренсә, ғибәҙәт йортон тергеҙеүҙе Рәсәй мосолмандары Үҙәк диниә назаратының Рәсәй ислам университеты проректоры Мөрсәл Әхмәтов күтәреп сыға, Рәсәй мосолмандары үҙәк диниә назараты һәм Рәсәй ислам университеты ярҙамында мәсет бинаһын тергеҙеү әүҙем алып барыла.
— Тергеҙеү эштәре Өфөлә Мостай Кәрим урамы, 11 адресы буйынса бара. Бында байтаҡ эштәр башҡарылған да инде, — тип һөйләй Мөрсәл Әхмәтов. — Ғибәҙәтхана территорияһынан 200 машина сүп-сар сығарып түгелде. Эстәге эштәр тамамланып килә, тышҡы ҡиәфәтен тергеҙеп, манаралар ҡуйырға ғына ҡала.
Тергеҙелгән мәсетте киләһе йыл яҙын асырға уйлайҙар. Бөгөн, Мөрсәл Әхмәтов әйтеүенсә, әҙерәк аҡса йыйырға кәрәк, проект һәм әҙерлек эштәре тамамланған. Ғибәҙәт йорто диуарына үҙ кирбесен теләгән һәр бер кеше һала ала. Рәсәй ислам университетына мөрәжәғәт итеү өсөн телефон: (347) 251-97-87.


text:
Шиҡылдаҡ
Шиҡылдаҡ, һылыу һандуғас (урыҫ.варакушка).
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан бер ни тиклем бәләкәйерәк. Ерҙә һәм ҡыуаҡтарҙа йөрөүсе төҙөк кәүҙәле матур ҡош. Ата ҡоштоң һырты, ҡанаттары ҡуйы көрән. Түшенең уртаһы ҡыҙыл, уның тирәһе ҡара, унан һуң күк төҫ. Ҡорһағы аҡ, ҡойроҡ аҫты ерән. Башҡа ҡоштар менән бутарлыҡ түгел.
Тауышы[үҙгәртергә | вики-тексты үҙгәртергә]
Тауышы көслө генә: «шик-шик» йәки «шаҡ-шаҡ». һандуғасҡа оҡшатып һайрай.
Йәшәү рәүеше[үҙгәртергә | вики-тексты үҙгәртергә]
Туғай һәм һыу буйындағы ҡыуаҡлыҡтарҙа йәшәй. Төрлө бөжәктәр менән туҡлана. Күсмә ҡош. Киң генә таралған. Ояһы ерҙә. Кө¬рән таплы 6—7 бөртөк һорғолт йәшел йомортҡа һала.
Әҙәбиәт[үҙгәртергә | вики-тексты үҙгәртергә]
- Э. Ф. Ишбирҙин. Башҡортостан ҡоштары китабы. — Өфө, 1986 йыл. ИБ № 3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. — ISBN 5-88666-011-9


text:
Төбәктә үткән тәүге өмәләрҙә 4,6 мең тонна сүп-сар сығарып түгелгән
Үткән ял көндәрендә Башҡортостанда ойошторолған тәүге өмәләрҙә ҡаты көнкүреш ҡалдыҡтары полигондарына 4,6 мең тоннанан ашыу сүп-сар сығарып түгелгән. Территорияларҙы санитар таҙартыу һәм төҙөкләндереү буйынса сараларҙа дөйөм алғанда 2,8 мең берәмек махсус техника файҙаланылған.
Республикала 13 апрелдә старт алған яҙғы өмәләрҙә 94 мең квадрат метр юл һәм өс мең погон метр тирәһе ҡойма һәм фасад ремонтланған.
— Тәүге экологик өмәләр йомғаҡтары буйынса, Башҡортостандың сүп-сарҙан таҙартылған һәм төҙөкләндерелгән территорияһы әлегә 10 процент тәшкил итә, — тип хәбәр итте БР Тәбиғәттән файҙаланыу һәм экология министрлығының матбуғат секретары Нина Никандрова.
Иҫегеҙгә төшөрәбеҙ, яҙғы өмәләр быйыл төбәктә 18 майға тиклем дауам итәсәк.


text:
Төбәк Башлығы энергетика һәм торлаҡ-коммуналь хужалыҡ предприятиеларын ҡышҡа әҙерләү буйынса селектор кәңәшмәһендә ҡатнашты Фото: Рәсәй Хөкүмәтенең матбуғат хеҙмәте
Төбәк Башлығы энергетика һәм торлаҡ-коммуналь хужалыҡ предприятиеларын ҡышҡа әҙерләү буйынса селектор кәңәшмәһендә ҡатнашты
Төбәк Башлығы энергетика һәм торлаҡ-коммуналь хужалыҡ предприятиеларын ҡышҡа әҙерләү буйынса селектор кәңәшмәһендә ҡатнашты Фото: Рәсәй Хөкүмәтенең матбуғат хеҙмәте
ӨФӨ, 2015 йыл, 2 декабрь. /«Башинформ» мәғлүмәт агентлығы, Александр Смирнов/.
2 декабрҙә Рәсәй Хөкүмәте рәйесе Дмитрий Медведев торлаҡ-коммуналь хужалыҡ предприятиеларын һәм электр энергетикаһы субъекттарын ҡышҡы осорға әҙерләү йомғаҡтары буйынса видеоселектор кәңәшмәһе үткәрҙе. Унда Башҡортостан Башлығы Рөстәм Хәмитов та ҡатнашты.
Премьер-министр әйтеүенсә, Рәсәйҙә йылытыу миҙгеле һәйбәт башланды.
– Күпселек төбәктәрҙә йылытыу миҙгеле башланған. Бер ниндәй ҙә ҡатмарлыҡтар юҡ. Яғыулыҡ запасы етерлек, ошо күрһәткес буйынса алда барабыҙ, – тине Дмитрий Медведев.
Йылылыҡ, һыу үткәргес һәм электр селтәрҙәре йылытыу миҙгеленә әҙер, тип билдәләне Хөкүмәт рәйесе. Уларҙың күбеһе йыл дауамында ремонтланған.
– Бөтә йорттар, йәки 8,5 миллион йорт ҡышҡа әҙер. Бөтә төбәктәр ҙә тиерлек был эште тулы күләмдә атҡарып сыҡҡан, – тип хәбәр итте Дмитрий Медведев.
Торлаҡ-коммуналь хужалыҡ предприятиеларының ресурстар өсөн бурысы Рәсәй энергетика комплексының төп проблемаһы булып ҡала.
– 1 сентябргә бурыс 130 миллиард һум самаһы тәшкил иткән, – тине Премьер-министр.
Хөкүмәт рәйесе төбәк властарына ошо бурыстарҙы бөтөрөү буйынса эште дауам итергә кәрәклеген һыҙыҡ өҫтөнә алды.
Көҙгө-ҡышҡы осорға әҙерлек барышында Башҡортостанда 105 саҡрым йылылыҡ селтәрҙәре һәм 227 саҡрым һыу үткәргес селтәрҙәре алмаштырылған. Ун бер айҙа 891 күп фатирлы йортта ремонтлау эштәре тамамланған. Торлаҡ-коммуналь хужалыҡ ойошмаларында хеҙмәткәрҙәр етерлек тупланған. Башҡортостанда бөтә йорттар һәм социаль объекттар йылылыҡ менән тәьмин ителгән.


text:
Ете айҙа Башҡортостандың тышҡы сауҙа әйләнеше алты миллиард доллар самаһы тәшкил иткән
Башҡортостандың тышҡы сауҙа әйләнеше ғинуар-июлдә 5929 миллион АҠШ доллары тәшкил иткән. Был уҙған йылдың ошо уҡ осоро менән сағыштырғанда 2,3 тапҡырға күберәк. Экспорт һәм импорт күләме лә артҡан. Тауар экспорты 5638 миллион доллар менән баһалана. Шуларҙың 811 миллионы БДБ илдәренә оҙатылған тауарға тура килә.
Ғинуар-июлдә республикаға 291 миллион долларға импорт тауарҙар ҡайтарылған. БДБ илдәре өлөшөнә был сумманан 77 миллион тура килә.
Ғинуар-августа Башҡортостанда төҙөлөш эштәренең күләме 47786 миллион һум менән билдәләнә. Был күрһәткес уҙған йылдың ошо уҡ осорона ҡарата 97 процент тәшкил итә. Республикала миллион квадрат метрҙан ашыу торлаҡ сафҡа индерелгән.
Башҡортостанстат мәғлүмәтенә ярашлы, ауыл хужалығы продукцияһы күләме ағымдағы йылдың һигеҙ айында 53 миллиард һум тәшкил иткән, ваҡлап сауҙа итеү әйләнеше – 298,5 миллиард, йәмәғәт туҡланыуы әйләнеше – 12 миллиард һум.


text:
Беҙҙең импровизаторҙар Ҡаҙағстандағы фольклор фестивалендә уңышлы сығыш яһаны
Ҡаҙағстан Респубикаһының Ҡыҙыл Орда ҡалаһында ТӨРКСОЙ ярҙамында «Деде-Ҡорҡот һәм Бөйө дала моңо» халыҡ-ара фольклор фестивале үтте, унда Сибай Халыҡ мәҙәниәте һәм ял үҙәгенең фольклор буйынса белгесе Асия Ғәйнуллина һәм үҙешмәкәр артист Баязит Ғәйнуллин ҡатнашты. Фестиваль сиктәрендә шулай уҡ «Төрки халыҡтарының традицион музыкаһы: хәҙерге торошо һәм киләсәге» халыҡ-ара ғилми-ғәмәли конференцияһы ла үткәрелде. Конференцияның пленар ултырышында Асия Ғәйнуллина «Өзләү сәнғәте йәки башҡорттар көнкүрешендә өзләү» доклады менән сығыш яһаны. Фестиваль дауамында Башҡортостандан килгән импровизаторҙар «Урал батыр», «Аҡһаҡ ҡола», «Ҡара юрға»,«Ҡуңыр Буға» һәм «Алпамыша» эпостарынан өҙөктәр башҡарҙы. Был хаҡта «Башинформ» агентлығына БР Мәҙәниәт министрлығының ТӨРКСОЙ халыҡ-ара ойошмаһындағы вәкиле Әхәт Сәлихов хәбәр итте.


text:
Төбәктә легаль булмаған эшҡыуарҙар һаны арта
ӨФӨ, 2016 йыл, 10 май. /«Башинформ» мәғлүмәт агентлығы, Сергей Захаров/.
Республикала йылдан-йыл законһыҙ рәүештә эшҡыуарлыҡ менән шөғөлләнеүселәр һаны арта, тип белдерҙеләр Федераль һалым хеҙмәтенең Башҡортостан буйынса идаралығында.
Ведомствола хәбәр итеүҙәренсә, төрлө сайттарҙа өйҙә хеҙмәттәр күрһәтеү буйынса бик күп тәҡдимдәр баҫыла. Әммә уларҙың бер өлөшө генә һалым органдарында шәхси эшҡыуар булараҡ теркәлгән.
Төрлө хеҙмәттәр күрһәтеүҙән, әйберҙәр һатыуҙан тотороҡло килем алған граждандар бындай бизнестың законһыҙ булыуын һәм уның өсөн административ яуаплылыҡ ҡаралғанлығын уйлап та бирмәй, тип билдәләнеләр һалым идаралығында.
Федераль һалым хеҙмәтенең Башҡортостан буйынса идаралығы мәғлүмәттәре буйынса, ошо йылдың апрелендә Өфөнөң Октябрь районында ғына 15 «легаль булмаған» эшҡыуар законһыҙ рәүештә парикмахер, маникюр, пассажир һәм йөк ташыу, торлаҡты ҡуртымға биреү кеүек хеҙмәттәр күрһәткән өсөн яуаплылыҡҡа тарттырылған.


text:
Рөстәм Хәмитов IV Бөтә Рәсәй социология конгресында ҡатнашты
Башҡортостан Президенты Рөстәм Хәмитов бөгөн Өфөлә асылған IV «Социология һәм йәмғиәт: глобаль талаптар һәм төбәктәр үҫеше» Бөтә Рәсәй социология конгресы эшендә ҡатнашты.
— Әлеге конгресс илдең ғилми берләшмәһе өсөн мөһим ваҡиға булып тора, һәм бындай ҙур форумды тәүгә Башҡортостанда ҡабул итеү – беҙҙең өсөн оло хөрмәт, — тип билдәләне Рөстәм Хәмитов, форумда ҡатнашыусыларҙы сәләмләп.
Республикабыҙ ғалимдары һәм идара хеҙмәткәрҙәре, мөмкинлектән файҙаланып, Рәсәй һәм сит илдәрҙең алдынғы социологтары менән аралашыр һәм иң ауыр һорауҙарға яуаптар алыр, тигән ышанысын белдерҙе Башҡортостан Президенты.
— Һорауҙар ысынында ла бик күп, — тип һыҙыҡ өҫтөнә алды Рөстәм Хәмитов. – Беҙҙең ил бер формациянан икенсеһенә күсеү осоронда. Бөгөнгө заманда глобалләштереү шарттарында изоляцияланған бер генә нәмә лә юҡ. Бөгөн беҙ әле кисә белмәгән проблемаларға тап булабыҙ.
Республика башлығы билдәләүенсә, Советтар Союзында тыуған кешеләр өсөн иҡтисади көрсөктәр, геосәйәси конфликттар, экологик проблемалар, дини ерлектәге ҡапма-ҡаршылыҡтар, экстремизмдың үҫеүе яңы күренештәр булып тора.
— Быларҙың барыһы ла бөтә яҡлап өйрәнеүҙе талап итә, — тине Президент. – Сөнки улар нисек тә булһа беҙҙең илдә сағылыш таба.
Форумда ҡатнашыусылар алдында сығыш яһап, Рөстәм Хәмитов бөгөн төрлө өлкәләрҙә тормоштоң беҙҙең алға бурыстар ҡуйыуын билдәләне.
— Тәү сиратта, юғары технологиялы иҡтисад, белем иҡтисадын булдырыу тураһында һүҙ бара, — тип һыҙыҡ өҫтөнә алды Президент. – Донъяның алдынғы илдәрендә ғилми эшләнмәләр бөгөнгө көндә етештереүсе көстәргә әйләнә, улар юғары өҫтәмә ҡиммәт менән продукция етештереүҙе тәьмин итә. Был илдәрҙән артта ҡалышмау һәм уларға мөмкин тиклем яҡынайыу бөгөнгө көнгә төп бурыс булып тора. Рәсәй һәм уның төбәктәре өсөн был – төп мәсьәләләрҙең береһе.
Башҡа социаль мәсьәләләр араһында Рөстәм Хәмитов ярлылыҡ кимәленең артыуын, тыуымдың кәмеүен, ғаилә ҡиммәтәренең юғалыуын, производствоны яңыртыу проблемаларын һәм башҡа мәсьәләләрҙе атаны.
— Беҙҙең граждандарҙы киләсәккә бәйле һорауҙар борсой: минең менән, ғаиләм, балаларым, ейәндәрем менән артабан ни була. Һәм иртәгәһе көнгә ышаныстың булмауы йәмғиәттә ҙур дисбаланс тыуҙыра. Һәр структуралағы ғәҙеллек мәсьәләләре шулай уҡ беҙҙең йәмғиәттә асыу тыуҙыра, — тип билдәләне Рөстәм Хәмитов.
Башҡортостан Президенты был мәсьәләләрҙе хәл итеүҙә социологтарҙың ролен һыҙыҡ өҫтөнә алды. Улар дәүләт власы органдары өсөн төп ярҙамсылар булып тора.
— Дәүләт программаларын, проекттарҙы, сәйәси башланғыстарҙы уңышлы тормошҡа ашырыу өсөн, ҡабул ителгән ҡарарҙарҙың ғилми нигеҙле булыуы зарур, — тине Рөстәм Хәмитов. – Идара хеҙмәткәрҙәре булараҡ, беҙҙең өсөн алдағы йылдарҙа һәм алыҫ киләсәктә теге йәки был социаль процестарҙың ниндәй йүнәлештә үҫешәсәген аңлау мөһим.
— Төбәк етәксеһе булараҡ, мин социология буйынса китаптар уҡыйым, уларҙы өйрәнәм, һеҙ башҡарған эштәрҙе иғтибар үҙәгендә тотам, — тип мөрәжәғәт итте ғилми берләшмәгә Рөстәм Хәмитов.


text:
Фото:
Башҡортостандың мәғариф министры урынбаҫары Артур Сурин вафат булды
Фото:
1 апрелдә оҙаҡ ауырығандан һуң 54-се йәшендә БР мәғариф министры урынбаҫары Артур Сурин вафат булды.
Артур Шәйхетдин улы Сурин 1958 йылдың 6 июнендә Хәйбулла районының Бәләкәй Арыҫланғол ауылында тыуған. Баймаҡ ауыл хужалығы техникумын, Башҡорт дәүләт университетын тамамлаған. Хеҙмәт эшмәкәрлеген Хәйбулла районының Әбеш урта мәктәбендә биология уҡытыусыһы булып башлай. 1981 -2005 йылдарҙа 2-се Өфө педагогия колледжында эшләй, уҡытыусы, директор урынбаҫары, директор вазифаһын биләй. 2005 йылдың июленән әлегә тиклем БР мәғариф министры урынбаҫары була.
Үҙ вазифаһында Артур Сурин тәрбиә һәм өҫтәмә белем биреү, милли һәм махсус белем биреү мәсьәләләре, балаларҙы һауыҡтырыу, уҡыу әсбаптары нәшер итеү өсөн яуап бирә.
Артур Сурин «БР Мәғариф отличнигы», «РФ Почетлы урта һөнәри белем биреү хеҙмәткәре» знактары менән наградланған, «Башҡортостан Республикаһының атҡаҙанған уҡытыусыһы» исемен йөрөткән.
Артур Сурин менән бәхилләшеү 3 апрелдә сәғәт 12-лә тыуған ауылында үтәсәк.


text:
Күмертауҙа ҡала ҡатын-ҡыҙҙар советы булдырылды
Күмертауҙа ҡала ҡатын-ҡыҙҙар советының ойоштороу ултырышы үтте, унда ҡатындар – предприятие етәкселәре, депутаттар корпусы, хеҙмәт коллективтары вәкилдәре ҡатнашты.
Ултырышта ҡатнашыусылар ҡатын-ҡыҙҙар йәмәғәт хәрәкәтенең көнүҙәк мәсьәләләрен тикшерҙе һәм Башҡортостан Республикаһының «Время» гәзите редакцияһы ҡаҙна предприятиеһының директор-баш мөхәррире Елена Камалованы бер тауыштан ҡала ҡатын-ҡыҙҙар советы рәйесе итеп һайланы.
Елена Камалова яңы йәмәғәт ойошмаһының формаль рәүештә генә булдырылмауына һәм уның яҡшы һөҙөмтәләргә ирешеүенә ышанысын белдерҙе.
Ҡала округының һәр хеҙмәт коллективында ҡатын-ҡыҙҙар советын булдырырға ҡарар ителде, уларҙың рәйестәренән ҡала ҡатын-ҡыҙҙар советы идаралығы тупланасаҡ.


text:
Фото:
“Өфө” аэропорты “БДБ илдәрендә йылдың иң яҡшы аэропорты” бәйгеһендә еңеп сыҡты
Фото:
“Өфө” халыҡ-ара аэропорты “БДБ илдәрендә йылдың иң яҡшы аэропорты” бәйгеһенең “Әүҙемлек һәм маҡсатлылыҡ өсөн” номинацияһында (йылына бер миллиондан ашыу пассажир ташыу һәләтенә эйә аэропорттар категорияһында) еңеп сыҡҡан.
“Өфө” халыҡ-ара аэропорты” асыҡ акционерҙар йәмғиәтенең социаль мәсьәләләр, хеҙмәткәрҙәр һәм йәмәғәтселек менән бәйләнештәр буйынса директоры Ирек Юнысовҡа кубок һәм “Аэропорт” граждандар авиацияһы ассоциацияһының маҡтау грамотаһы тапшырылған. Бәйгелә бөтәһе 23 номинант ҡатнашҡан, улар иҫәбенән Рәсәйҙән – 16, Үзбәкстандан – өс, Ҡаҙағстандан – ике, Белоруссия менән Молдованан – берәр авиапредприятие. Еңеүселәр йәшерен тауыш биреү юлы менән асыҡланған.


text:
Башҡортостан һылыуҡайы «Донъя илсеһе» титулына лайыҡ булды Фото: «Мисс Башкортостан» модель агентлығы сайтынан
Башҡортостан һылыуҡайы «Донъя илсеһе» титулына лайыҡ булды
Башҡортостан һылыуҡайы «Донъя илсеһе» титулына лайыҡ булды Фото: «Мисс Башкортостан» модель агентлығы сайтынан
ӨФӨ, 2016 йыл, 17 октябрь. /«Башинформ» мәғлүмәт агентлығы, Эльмира Сабирова/.
«Мисс Башкортостан» агентлығы моделе Галина Лукина Көньяҡ Кореяла барған «Miss Global Beauty Queen 2016» халыҡ-ара конкурсында «Донъя илсеһе» титулын яуланы.
Быйыл Сеул төрлө илдәрҙән һәм ҡитғаларҙан 50 ҡатнашыусыны ҡабул итә. Республика һылыуҡайҙарының береһе Галина Лукина ошо абруйлы матурлыҡ конкурсында тәүге тапҡыр Башҡортостан исеменән сығыш яһай.
Уның әйтеүенсә, Көньяҡ Корея бик ҡунаҡсыл ил. Ул шулай уҡ конкурстың юғары кимәлдә ойошторолоуын билдәләне.
Башҡортостан ҡыҙы дефиле конкурсында башҡорт дизайнеры Альбина Жерлицына теккән милли кейемде күрһәтте. Ул сағыу ижади фестивалдә лә ҡатнашты, Корея провинцияларында һәм ошо илдең Хөкүмәт йортонда ла булды.
«Донъя илсеһе» титулынан тыш, Галина «Мисс Талант» исемлегенә инде. Бәйгегә 26 октябрҙә йомғаҡ яһала.
Галина Лукина Башҡорт дәүләт университетын тамамлаған. Һөнәре буйынса иҡтисадсы, модель бизнесы өлкәһендә эшләй. Төрлө гүзәллек конкурстарында еңеүсе исемен яулаған.


text:
пәнҗешәмбе, 19 гыйнвар 2017, Казан вакыты 09:39
Республикала сәйгә хаҡтар арта тигән хәбәрҙән һуң халыҡтың кибеттәрҙән сәйҙе күпләп һатып алыуы күҙәтелмәй. Төрлө мәғлүмәт сығанаҡтары киләһе көндәрҙә сәйгә хаҡтар кәм тигәндә 25-30 процентҡа артасаҡ, тип хәбәр иткәйне. Был Рәсәйгә Һиндостандан сәй индереүҙе сикләү менән бәйле. Белгестәр әйтеүенсә, сәйҙе индереү тулыһынса тыйылмаясаҡ, бары тик Рәсәйгә һатылыусы сеймал етди контроль үтәсәк, йәғни индерелгән сеймал күләме кәмейәсәк. Хәбәр таралыу менән ҡайһы бер сауҙа нөктәләре сәйгә хаҡтарҙы күтәргән. Был инде халыҡты уны күпләп алыуға этәрә.


text:
Өс йыл эсендә мәғарифты модернизациялауға Башҡортостанда биш миллиард һум йүнәлтелде - БР Президенты
Кешеләрҙең йәшәү сифатын арттырыуҙа мәғарифтың мөһим ролен Башҡортостан Президенты Рөстәм Хәмитов, БР Дәүләт Йыйылышы – Ҡоролтай депутаттары алдында Хөкүмәт эшмәкәрлеге тураһында отчет менән сығыш яһап, һыҙыҡ өҫтөнә алды.
— Өс йыл эсендә федераль һәм республика бюджеттарынан дөйөм белем биреү системаһын модернизациялауға биш миллиард һумлап йүнәлтелгән. Шул иҫәптә 2013 йылда – 1,7 миллиард һум. Ошо аҡса йүнәлтеүгә күрә капиталь ремонт талап иткән мәктәп биналары һанын ике тапҡырға тиерлек (212-нән алып 111-гә тиклем) кәметеп булды, — тип һыҙыҡ өҫтөнә алды Рөстәм Хәмитов.
Ауылдарға мәктәп автобустары биргәнлектән, көн һайын база мәктәптәренә алып барған, уҡыусылар һаны 30 меңгә тиклем артты.
Республика етәксеһе тармаҡ хеҙмәткәрҙәренең эш хаҡын арттырыу буйынса саралар тураһында айырым һөйләне.
— Былтыр дөйөм белем биреүҙә эш хаҡы, республика буйынса уртаса эш хаҡын 6,5 процентҡа уҙып, 24 мең һум тәшкил итте. 47 процентҡа эш хаҡы мәктәпкәсә белем биреүҙә артты, 40 процентҡа тиерлек — өҫтәмә белем биреү системаһында.
Башҡортостан Президенты етем һәм ата-әсә ҡарауынан мәхрүм ҡалған балаларҙы тормошта урынлаштырыу буйынса эште билдәләне. Былтыр ике меңдән ашыу бындай бала асыҡланған. Әммә был 2012 йылға ҡарағанда 17 процентҡа әҙерәк.
— Ғаиләгә урынлаштырыу күрһәткесе Башҡортостанда ил һәм округ буйынса ҡарағанда юғарыраҡ. Ғаиләләргә 90 процент самаһы етем балалар урынлаштырыла, — тине Рөстәм Хәмитов. — Был күп, әммә беҙгә башҡа, 100 процентҡа яҡын һан кәрәк.
Республика башлығы, етем балалар һаны кәмеүгә бәйле, 2008 йылдан алып республикала алты балалар йорто ябылды, тип билдәләне.
Хөкүмәт менән етемдәргә торлаҡ биреү буйынса эш көсәйтелде. 2011 йылда ғына был һан 430 кешегә етте, 2012 – 603, ә былтыр 700-ҙән ашыу егет һәм ҡыҙ торлаҡлы булды.
— Был һан 2007, 2008, 2009 йылдар күрһәткестәре менән сағыштырмаса 10 тапҡырға тиерлек артты. Шул уҡ ваҡытта, ҡабул ителгән сараларға ҡарамаҫтан, сиратта тороусыларҙың һаны йыл һайын яҡынса 20 процентҡа үҫә. Шуға күрә тынысланырға иртә әле, был эште артабан да әүҙем алып барырға кәрәк, — тип йомғаҡ яһаны төбәк башлығы.


text:
Ауыл эшсәндәре дым ҡаплау эштәрен осланы
Башҡортостан игенселәре дым ҡаплау буйынса планды үтәне. БР Ауыл хужалығы министрлығының матбуғат хеҙмәте мәғлүмәттәренә ярашлы, 951 мең гектарҙа баҫыуҙар тырматылған. Был — планға ҡарата 100 процент. Тырматылған иң ҙур майҙандар (30- 48 мең гектар) Ауырғазы, Илеш, Мәләүез, Стәрлетамаҡ, Туймазы, Саҡмағош һәм Шишмә райондары хужалыҡтарының механизаторҙары иҫәбендә.
Ужым культураларын туҡландырыу ҙа аҙағына яҡынлаша. Әле план 70 проценттан ашыуға үтәлгән. һигеҙ районда ужымды туҡландырыу эштәре тамамланған, күп йыллыҡ үләндәр ҙә минераль туҡланыу ала. 137 мең гектарҙан ашыу майҙанда (63 процент) ашлама индерелгән.


text:
Фото:
Өфөлә «Китап уҡыусы троллейбус» акцияһын «Йәншишмә» гәзите ҡабул итте
Фото:
ӨФӨ, 2015 йыл, 3 июль. /«Башинформ» мәғлүмәт агентлығы, Ләйлә Аралбаева/.
Өфөлә «Китап уҡыусы троллейбус» акцияһы дауам итә. Бөгөн троллейбус пассажирҙарын «Йәншишмә» республика балалар һәм үҫмерҙәр гәзите сәләмләне.
«Башҡорт драма театры» — «Колхоз баҙары» маршруты пассажирҙары алдында йәш таланттар — Фатима Мостафина исемендәге 20-се Өфө ҡала башҡорт гимназияһының ҡурайсылары, йырсылары сығыш яһаны. Азамат Зәйнетдинов ҡурайҙа һәм ҡумыҙҙа уйнаны, Әхсән Кейекбирҙин йырланы, пародиялар күрһәтте. Сарала балалар яҙыусылары Фәрзәнә Ғөбәйҙуллина, Әлфиә Әсәҙуллина һәм Рәшиҙә Бик булды.
Башҡортостан Матбуғат һәм киң мәғлүмәт саралары агентлығының матбуғат секретары Әлиә Ғәлимова хәбәр итеүенсә, акцияла Зәйнәб Биишева исемендәге Башҡортостан «Китап» нәшриәте вәкилдәре лә ҡатнашты. Улар пассажирҙарҙы яңы сыҡҡан китаптар менән таныштырҙы.


text:
Бөрөлә «Керәшен һыуыҡтары – 2012» конкурсында еңеүселәр билдәләнде
Бөрөлә XVIII «Керәшен һыуыҡтары-2012» асыҡ эстрада йыры һәм бейеү фестиваль-конкурсы финалистарҙың ҙур гала-концерты менән тамамланды. Йола буйынса уны ойоштороусылар булып Башҡортостандың Мәҙәниәт министрлығы, Республика халыҡ ижады үҙәге һәм Бөрө районы хакимиәте сығыш яһаны.
Мәҙәниәт министры вазифаһын ваҡытлыса башҡарыусы Камила Дәүләтова һүҙҙәренсә, фестиваль матур йолаға ғына түгел, Бөрөнөң, шулай уҡ бөтә республиканың визит карточкаһына ла әүерелде. 18 йыл эсендә «Керәшен һыуыҡтары»нда 4,5 меңдән ашыу йәш йырсы, бейеүсе, музыкант ҡатнашҡан. Уларҙың күптәре өсөн тап ошо сәхнә артабанғы ижади үрҙәре өсөн старт булған.
2012 йылда республиканың барлыҡ райондарынан һәм Рәсәй Федерацияһының башҡа төбәктәренән 300-ҙән ашыу кеше конкурста үҙ оҫталыҡтарын күрһәтте.
Һөҙөмтәләр буйынса «Эстрада йырын башҡарыу» (соло, ансамбль) номинацияһында Учалы районынан Илдар Усманов Гран-при яуланы.
«Эстрада бейеүе» (ансамбль) номинацияһында Гран-при берәүгә лә бирелмәне. Ике коллектив беренсе дәрәжәле лауреат исеменә лайыҡ булды. Улар — «Комментарийһыҙ» («Без комментариев») ирекле балеты (Октябрьский ҡалаһы) һәм «Ҡояшҡай» («Солнышко») өлгөлө хореография ансамбле (Благовещен ҡалаһы).
«Музыкаль коллективтар» (төркөмдәр) номинацияһында Өфөнөң «Арғымаҡ» этно-рок төркөмө иң яҡшыһы тип табылды.


text:
Рөстәм Хәмитов «Өфө–Аэропорт» юлында үткәрелгән ремонт эштәренән ҡәнәғәт ҡалды
«Өфө–Аэропорт» юлы ике йүнәлештә лә алты һыҙатлы буласаҡ. Был хаҡта 10 октябрҙә, ремонт эштәренән һуң республика трассаһын ҡабул итеп, Башҡортостан Президенты Рөстәм Хәмитов хәбәр итте.
— Юлдың тар булыуы күренеп тора, ҡалаға ингән ерҙә лә, унан сыҡҡан урында ла машиналар һәр саҡ тығылышып тора, — тине Президент. – Ағиҙел аша үткән күперҙән алып Дим юл үткәргесе, М-5 трассаһына тиклемге юл участкаһын киңәйтеү зарур.
Рөстәм Хәмитов ҡала етәкселеге алдына юлды киңәйтеү проектын яҡын арала әҙерләү бурысын ҡуйҙы.
— Хәҙер проектлау эштәрен башлау, тикшеренеүҙәр үткәреү, ерҙең торошон ҡарау талап ителә. Әгәр был ерҙе законһыҙ рәүештә тартып алыу осраҡтары булһа, уны муниципаль йәки республика милкенә ҡайтарырға кәрәк. Аҡса, ваҡыт, Шанхай хеҙмәттәшлек ойошмаһы саммитына өлгөрөү-өлгөрмәү йәһәтенән эште самаларға кәрәк, — тине республика башлығы.
Рөстәм Хәмитов билдәләүенсә, башҡа объекттар әлеге юлды реконструкциялауға ярашлы проектланырға тейеш. Әгәр ҙә был эш, йәғни трассаны киңәйтеү, бер нисә йылға һуҙыла икән, алдағы ваҡытта эшләнәсәк башҡа эштәр ҙә бар. Өфө хакимиәтенең Коммуналь хужалыҡ һәм төҙөкләндереү идаралығы начальнигы Владимир Чернов һүҙҙәренсә, киләһе йылда дүрт ер өҫтө үткәүеле, шулай уҡ Чесноковка ауылы эргәһендә юл үткәргесе төҙөлә башлаясаҡ. Бынан тыш Ағиҙел аша үткән күперҙәр яҡтыртыласаҡ.
— Был территория алдағы биш йылға ғына түгел, ә 20-30 йылға иҫәптә ентекле уйланылған булырға тейеш. Беҙгә килгән ҡунаҡтарҙы ҡабул итеү, шулай уҡ ҡаланы үҫтереү йәһәтенән дә беҙҙең өсөн был магистраль йүнәлеш булып тора. Проекттар заманса һәм оҙаҡ йылдарға иҫәптә әҙерләнгән булырға тейеш, — тип һыҙыҡ өҫтөнә алды Президент һәм юл хеҙмәткәрҙәре алдына юлдарҙы «тиҙ, арзан һәм сифатлы» төҙөү бурысын ҡуйҙы.
— Дөйөм алғанда, бындай ҙур проекттарҙы ябайлаштырыу тенденцияһынан арына алыуыбыҙ, быйыл юлды яңыртыуҙа, уға капиталь ремонт үткәреүҙә етдилек күрһәтеүебеҙ менән ҡәнәғәтмен. Һөҙөмтәлә сифатлы продуктҡа эйә булдыҡ, — тип белдерҙе Рөстәм Хәмитов юлды ҡабул иткәндән һуң Республика йортонда үткән кәңәшмәлә. — Әммә уның ни тиклем сифатлы булыуын ике-өс йылдан һуң ғына күрербеҙ. Быйыл капиталь ремонт үткәреүҙә ҡулланылған технологиялар дөрөҫ һайланғандыр, тип ышанам. Йыл һайын юлдарҙы «ямап» торорға тура килмәҫ, тип уйлайым, — тине Президент, кәңәшмәгә йомғаҡ яһап.


text:
ӨМЭПБ йәштәре Упҡан күле янында фестивалгә йыйыласаҡ
8-10 июлдә «Өфө моторҙар эшләү производство берекмәһе» асыҡ акционерҙар йәмғиәте хеҙмәткәрҙәре был юлы «Ут кубогы» исеме аҫтында үтәсәк VII йәштәр фестиваленә йыйыласаҡ.
Өс көн дауамында Упҡан күле ярында ысын палатка ҡалаһы урынлашасаҡ: ярыштарҙа ҡатнашыу теләген 21 команда белдергән. Өфөнөң йәш мотор эшләүселәрен ҡыҙыҡлы конкурстар көтә.
Фестиваль сәләмәт тормош алып барыуҙы пропагандалау, йәштәрҙе мәҙәниәткә һәм спортҡа ылыҡтырыу, ижади инициативаны яҡлау маҡсатында үткәрелә, тип хәбәр итә «Өфө моторҙар эшләү производство берекмәһе» асыҡ акционерҙар йәмғиәтенең корпоратив коммуникациялар идаралығы.


text:
Тарихты боҙоп күрһәтеүгә юл ҡуйылмаясаҡ
Рәсәй дәүләт гидрометеорология университеты Санкт-Петербург дәүләт университетының донъя сәйәсәте кафедраһы ҡатнашлығында «Икенсе Бөтә донъя һуғышы тарихын уҡытыуҙағы ауырлыҡтар» III бөтә донъя конференцияһы тураһында иғлан итте. Ул 2010 йылдың 6-9 майында Санкт-Петербургта үтәсәк.
Конференцияның ойоштороу комитетынан «Башинформ»ға хәбәр итеүҙәренсә, уның ҡатнашыусылары, табылған яңы документтарҙы, мәғлүмәтте, һуңғы арала барған бәхәстәрҙе, тарихсыларҙың, йәмәғәтселектең һәм сәйәсмәндәрҙең төрлө фекерен иҫәпкә алып, был биш йылды үҙ эсенә алған һәләкәтле йылдар тарихын уҡытыуҙағы тәжрибәһе менән уртаҡлашасаҡ.
Конференцияла ҡатнашырға теләге булғандарға 2010 йылдың 10 февраленә тиклем оргкомитетҡа мөрәжәғәт итергә тәҡдим ителә.
Тулыраҡ мәғлүмәтте түбәндәге адрес буйынса табырға мөмкин.


text:
Башҡортостанда депутатлыҡҡа кандидаттар күрһәтеү башланды
Башҡортостанда алдағы һайлауҙарҙа депутатлыҡҡа кандидаттар күрһәтеү башланды. БР Үҙәк һайлау комиссияһы хәбәр итеүенсә, 50-нән ашыу кандидат күрһәтелде лә инде.
Берҙәм тауыш биреү көнөндә – 2011 йылдың 13 мартында — Башҡортостан территорияһында 791 һайлау кампанияһы үткәрергә планлаштырыла, улар һөҙөмтәһендә 7378 депутат мандаты алмаштырыласаҡ. БР Дәүләт Йыйылышы – Ҡоролтай депутаттарын өҫтәмә һайлау (28-се Отрадово һайлау округы һәм 45-се Иглин бер мандатлы һайлау округы буйынса), муниципаль район Советтары депутаттарын өҫтәмә һайлау, ҡала һәм ауыл биләмәләре Советтары депутаттарын сираттағы һайлауҙар үтәсәк. Һайлаусылар исемлегенә 1 миллион 205 меңдән ашыу һайлаусы индереләсәк.